X ni Jaime Jesus Uy Borlagdan by Jimple Borlagdan - issuu\nReserbado an gabos na derechos ÂŠ2012 Jaime Jesus Uy Borlagdan Pwedeng kopyahon an arin man na parte kan libro basta magpaaram sa may kapot kan derechos. Magsurat sa waterpatterns@yahoo.com\nlaog 1. 2. 3. 4. 5. 6. 7. 8. 9. 10. 11. 12. 13. 14. 15. 16. 17. 18. 19. 20. 21. 22. 23. 24. 25.\nPabrika x Empleyado X Empleyado X: Makina Empleyado X: Pag-uli Mekaniko X Pasyente X Terminal X Tinampo X Pamilya X: Balos Deding X: TY An Pandok kan Diyos An Konosur sa Kadlagan Brown out Babayi sa Kaunan Periko An paggurang ni Satanas An Lubong Paglaom Palabas pag Abril Pamahaw sa Chades Tapsilogan Sentro Pagpahuraw Manila Mall An liog kan bote na an laog luwayluway nagrarasay An Burabod\nPABRIKA X Narumduman ko sana su sadiri ko kasubagong agang pigbubuksan ko su kandado kan pinto buda ngonian na bangging pigsasarado ko na gilayon. Sarong aldaw na palan ito. Sa linaogan ko panong lugar pag-isarado na an mga laogan, dawa oras dai makalaogluwas, pati espasyo de numero an gios. Nagiging sarong otonomiya, sarong saradong monotoni, sarong sagradong meditasyon sa simulakra kan salming an higot kan patanid. Kaya digdi an paghiro kan oras nasusukol sana sa pagpalaad buda pagpalsok kan ilaw, sa pagbukas buda pagpinto, sa pagbuhi buda pagla贸m. An tahaw kan duwang sagkodan na iyan, garo sa sarong pangaturugan na pano ki milya-milyang papel, ihalon na blanko, iluwang markado kan ngimot kan mga makinang dai napapaas ki ngawngaw. Kadiit-diit an takig kan papundir nang laad kan nakadurukong mga ilaw sa mga lamesang ngani garo luminig gilayon kaipuhan raoton dangan hamanon, gilayon, sa ibabaw an mga gamit na binawian ki orgulyo bako kan pagkalaspag sa serbisyo kundi kan paoro-otrong pagkahulog, unsag, batikal, pakawara na dai hinanap, nakukua na sana sa dai sa buot na paglimpya. An mga nagkadaraog na kasangkapan, sinalidahan ki mas maorag na makina, burarat an mata, namungnan sa simpleng kahaputan na: ano na ngonian? Dakulon na tataramon ki tawo an yaon sa mga lanob, sa mga nakabultong nagkaharaman, sa mga nagkasarala sa basurahan, sa pinto kan baradong kasilyasan, pero pati boses binawal kan mapoder na hurisdiksyun kan agrutong buda parangkal kan mga lansang. An isog kan lipot kan kandado sa kamot ko ngonian garo kagat na minapaumay sa nadesmayo. Pag-atubang ko sa luwas, sinabat ako kan mga emisaryo kan kahadean kan banggi: an hamot kan ilang, an maparat na kalamidong, buda an ikos na simaron. Sa paglakad ko pasiring sa hayahay na walat kan pagpasyar kan dai magakudan na huyop, luway-luway nag-uli sa payo ko an giromdom kan kinaban. Sa irarom kan langit na pinatarom kan riraw na mga bituon, naaraman kong garo dakulaon an kasalan na ginibo ko sa sadiri ko. Abril 16, 2011. Karangahan-Pawa.\nEMPLEYADO X Sabi ko na saimo. Pag umininum kang Coke, mabalik na naman an. Mga kakanon na bawal saimo, iyan an dilema mo. Pirmi an. May Caffaine an Coke. Pampabungkaras an. Sa gabos na tawo ika an dapat dai mabungkaras. Makinigkigon ka. Nerbyoso. Hilinga an relo, ma-alas-syete na. Dai ka pa makahali sagkod dai napapaandar an xerox machine. Dakulon kang i-xexerox, kaipuhan ni Boss sa aga. Bako ka man takot sa Boss mo, takot ka sa aga. Ta sa aga, kun dai mo ma-xerox ining mga papel, matatakot ka sa Boss mo. Haloy pa garo ini. Nagsisibot na an lawas mo. Alas-syete kinse na. Pirang semana ka nang dai nag-exercise? Duwa na garo. Puon pa kan pagpa-Caramoan. Nagsusuriyaw na an lawas mo: Exercise! Nagpuon ka baga mag-exercise ta muya mo hingalon. Iyan su motibasyon mo. Pagpighihingal ka kaya mas namamate mong naghahangos ka— naghahangos ka pa. Maray an. Dulo na saimong health conscious bordering on acute hypocondriasis. Katakod pa an kan helang. An mga itatao mo kun may sarong pidaso kang Zoloft. Rumdom mo pa an Zoloft? Anom na bulan na langit. Saro sana an memorya mo kan mga maogmang aldaw na ito: an anyil na langit. Kaso ngonian rahay ka na baga daa. Makamison an pigbubulong, adi? Exercise—pwede daw dumalagan digdi sa highway? Mag-boxers ka sana. Ngani bako ka grabeng garong bua kaysa kun nakapan-opisina ka. May gym bagang harani, walking distance. Dai kang bado? Kaipuhan mananggad an. Fashion—gabos may fashion. Masiramon mag sakat baba sa sanribong tanggang hagyanan, sampulong balik, anom na set, may pasan na 10 lbs na girly dumbbells. Personal na pasakit. Dipisil na magkaigwang surplus na calorie. Baad mabilog na taba kun sain na ugat. Dipisil matiwì. Masupog. Ano na sana taramon kan iba—dai ta an kaya, dulo na an herak. Garo lanang iraramog sa makasupog nang kasusupgan. Importante an taramon kan tawo. Dapat pirmi maray. Dapat pirmi maogma gabos. Habo mong kaiwal. Habo mong kumprontasyon. An takig sa saimong laman, an rarom kan kurabkutab. Habo mo kaan. Kaipuhan pirmi kang relax, kalmado. Daing hassle. Bad an stress. Kaipuhan ipahinang. Stress na arog kaini: bardown an Xerox copier. Mga responsibilidad, mga bagay na nagtatao satong buhay. Buhay, iyan baga su life sa get a life. Kamugtakan. Ano ka sa kinaban. Loser? Major. Pinasulot ki generic na outfit from head to toe buda magturon-turon na garo clown. Cog in the wheel. Haloy ka nang dai nakakainom. An namit kan alak—garo ka nagrumdom ki crush. Sabi sa sarong medical journal delikado daang ma-adik sa alcohol an may helang na arog saimo. Baad daa maadik ka sa bagay na mapa-ogma saimo. Badtrip an masiram na bawal. Iyan nanggad an life sa get a life. Putang Xerox ini. Baad kaipuhan mong magpabasa, utuban si San Benito o Saint Jude nganing umandar. Magayunon garong maging yaon sa ibang lugar. Su dai kang takot. Muya mo magrabas, muya mong mawara. Su dai ki\nnakakamidbid. Magayon garong sarong aldaw magimata kang dai kang dumanon. Su malakaw sana sa irarom kan aldaw, daing padumanan. Arog kay Sabrit, su bua sa may tulay na nagkadrereds na sana su buhok sa daing pakilabot. Su maglakaw sana, bako sa tinampo, kundi sa laog kan gubot mong payo. Dai na maandar an Xerox na ini. Paulia na man an technician. Bayai na an aga na mamroblema kan gigibuhon niya sa aga. Kun ano man mangyari. Paulia na man an sadiri mo. Patawada na. Hunyo 8, 2010. Pawa.\nEMPLEYADO X: MAKINA Puminuon sana sa pagbua-bua kan kulor yelo. Dangan kaito pirmi na magtugang an problema. An paghirahay kaya may prosesong pig-aapod na isolation: pagbalo sarosaro kan mga posibilidad. Halawig na pagkuti-kuti, pero mas maray na an kaysa magtunganga. Mapuon ka ki sarong solusyon, kadaklan kaan ihanap sa pinaka obyus na lugar. Kaya, pagdai nagluluwas an kulor yelo, hahanapon an problema sa pigluluwasan kan tinta. May nakabara daw? Ta kadaklan baga pag may dai nakakaluwas may naguulang kaan, hain daw iyan nakaulang sa kadakulan kan pwedeng luwasan. Siring man sa obyus na lugar, natural tang eenoton sa kadakulan kan pwedeng luwasan, su pinakaharani sa material o su pinakapurong agihanâ€”habo ta pang punan isipon an halawigon na posibilidad na sagkod ngonian saro pang misteryo. Duwa sana an kaya tang isipon na posibilidad an puro buda an puon. Kaya man baga, kun pakatapos sulsugon, palbagon kan solvent su purong luwasan, dai pa man gilayon, mabalyo kita sa puon. Sa puon yaon an ginikanan kan dai nakakaluwas, digdi hali su satuyang pighahalat na umabot na ngonian pigpoproblema ta kun ano nangyari sa tahaw kan saiyang paghali buda pag-abot. Baad sa puon pa sana igwa nang rimalaso? Barado su dagom? Haluga su tubo na nagkokonekta sa dagom? O baad yaon digdi su nag-umol na tintang biyong dai saimo nagpapakaturog buda kun mangaturog ka man mapapangaturugan mo. An parot na ati, an suwail na subo na an solamenteng kapaladan sa kinaban iyo an parot-paroton ka. Sa mga oras na arog kaini, maaaprisyar mo an nano machines. Kun pwede ka sanang sumakay sa saro buda laogon nindo an tubong ini, buda masabatan mo personal ining kaiwal mong traydor an kasaditan. Pero dai kitang oras para magpara hurop-hurop, kun dai mapugulan an pagrabas kan isip dapat nagdadalagan man gilayon an kamot. Ini an mga oras na dai mo na namamalisyahan an oras, dai mo na mati an tanglay kan walong oras na pagtindog sa hampang kan makina, dai na pig-aako kan saimong mga guramoy an pangangaipo kaini para matanglay. Uguton an isip mo, halos garo nagi mo na ining kalagâ€”sarong trance arog kan mga tawong nakakalakaw sa kalayo o pigtitigbas an sadiri kan tabak na dai nalulugadan. Magigimata ka sana hali sa purong pagkaising ini pag panahon na para mag balo, o an pig-aapod na test print. Mantang piggigibo kan makina an mga rekositos niya pig-iilas ka ka na kan apat na linya ki kolor na dapat kumpleto an luwas. Ngana an saimong antisipasyon, gabos nakasarig sa apat na kulor. Pero naiisip mo naman na kun dai man lumuwas an piglalaoman mo, aram mo na an dapat mong gibuhon: an otrohon an pinunan, gibuhon gilayon an sinapar. Igwa ka nang panimbag sa mangarakngak sa kadaogan mo, sa masupon sa saimong predikamento. Sa totoo, garo aram mo nang dai man ki bagong mangyayari, an pag-balo mong ini garo na sana\nparte kan halawigon na leksiyon na pigtatao saimo kan buhay. Matatapos na man sana ini gabos; duwa an kaluluwasan: an manggana o an sumuko. Pero an totoo ngani kaan, dai man kabale sa pagpilian an sumuko. Saro sana ining makasupog na pagiromdom ngani dai ka sumuko. Padagos sagkod makua an trayumpo. Nagluwas na su resulta. Dai mananggad. Otro naman. Pag-arog kaini dulo mong nasasabutan an buot taramon kan makina, sa dai kaini paggirom, pag hinagad mo ngaya na sige na, magpakaray ka na, dulo mong naaaprsiyar an sarong bagay na buhay, su arog man kaini kadunong pero paglinaktob mo, o linatak, minatultol.\nEMPLEYADO X: PAG-ULI Halos wara na akong buhay kan makaabot sa sadiring pinto. Sa gabos na pinto na binuksan ko buda sinarado naatas an siklo kan paglaom-disganar, sagkod magkatukal an duwa, sagkod wara nang pagkakaiba. Pinto kan opisina, elebeytor, bus, CR, beerhouse, motel, fire exit. Paglaom-disganar, disganar-paglaom. Sinabat ako kan sakong patenteng kristal, salog na marmol, sopang unit ki hayop, ogma kan telebisyon, buda hagong, kimlat, takig kan sakong mga makinang kawatan. Bilog na aldaw kong pigkakanigo an sadiri sa sarong bangko buda lamesang terno an kulor sa sarong kwartong opisina na sayon an itsura sa sarong bilding na kompanya, ngonyan sagkod magmuklat naman ako sa aga ngani maging numero sa kwadradong karton na pigpapakaon sa relong may bagting, nanamiton ko an duga kan ribo-ribong oras na nagmaâ€™wot akong yaon sa ibang lugar. An kintab, halnas, kimat-kimat, yumok kan mga natipon na panlinga baad lamang makumbinsi akong, iyo, may kamugtakan an buhay ko. Hunyo 1, 2011. Karangahan.\nMEKANIKO X Saka sana siya garo nakahangos kan puminino na su tanog kan makina. Kan nahubas na su saiyang tinipon na inadalan, an guminanasa hudyan iyo su binalo niyang rambang. Sa haloy na pagduko sa mga sarabod sabod na koneksiyon buda pyesa, saka niya sana naisipan pahidon an nagtatabog-tabog na hinang sa pandok niya. An pagpahid kaini sa alangan, baad pumahiling na siya nadidipisilan. Marindi an makinang pigkakaptan niya. Apisar sa iyo na sana ini an solamenteng yunit na abilable, siya na sana an solamenteng tatao magpakaray kaini. Pag dai ini dumalagan,dai man madalagan su iba. Garo puso, garo kalag. Siya man garo diyos. Kaya pag nagpapakaray, yaon an bilog na kumpanya sa likod niya naghahalat. Pirmi an. Garo siya parabulong ki sarong imposibleng helang; garo siya salamangkero na may ba’gong pampapukaw na milagro. Isakayan niya man an palabas na ini sa pag pahiling na kontrolado niya an gabos. Itapos niya an halipot na presentasyon sa sarong ulok. An ulok sa pandok niya minahatod ki mas dakulang ulok, buda baad mas totoo, sa hipidon na lalaking kasubago pa nakapamiadan sa tangod niya, kasubago pa nakagakod an mata sa lambang hiro niya. Pinasikrapan kaini an bulawan sa saiyang pulso: an relo niyang pirak an pigsusukol bako oras. Tinalpi kaini sa abaga an mekaniko buda tinaram an pasalamat sa paagi kan saiyang tanggurangan. Ini na man an nagsubol sa mga miron na bumalik na kun sain sinda hali. Kan nawa’ran nang tawo, namati kan parapakaray na saiya gilayon an sadit na kwartong ito kan mga makina. Siya na sana buda an danay na hagong kan mga makinang istiraduhon, rason para ihinulid niya an saiyang kapagalan sa sarong butaka buda hali duman pagsunudon na sana an dalagan kan napapakaray pa sanang pusong yunit. Paabot pa sana kuta su pirot sa saiyang mata kan may sarong luminaog sa pinto, pasiring sa natutukawan niya buda paoro-otro siyang linabok, sinuntok,tinangko, pinangkol, tinumpo, siniko, sinapuyong, rinaot, kwinadrado, binalanggado. Sa sobrang kaskas dai niya ngani aram kun ano an nasa hampang niya. An naaraman niya sana ba’go mawara su saiyang pagkaisi, iyo su pagmati kan mga gugom na lansang buda su nataram niyang; “Habo ko na.” Mayo 7, 2011. Pawa.\nSa sarong klinik: Nagngangana na naman baga tabi dok. May mga bagay akong nagkakamaratean na darai man kan enot. U-hmm. Tapos, ano pa? Dawa sa pangiturugan ko yaraon na an mga pigkakatakutan ko pag muklat. U-hmm. Arog kasubanggi. Napangiturugan kong haranihon daa ako sa Mayon. Maasuhon ini, buda berdehon. Nakatindog ako sa bukana nanggad kan kali na pig-aagihan kan lahar. U-hmm. Tapos. Tapos masakay daa ako sa bus pero dai ko kaya. U-hmm. Ginibo ko na man su mga sabi mong breathing exercises pero dai nagtatalab. Namimiss ko su mga bulong mo. U-hmm. Tapos. Muya ko sana garong kasiguruhan. Na pagnagdrive ngaya ako o naglaog sa trabaho dai ko ito magkamaratean. U-hmm. Tapos. Dai pa talaga dok available su Zoloft? Baad pwede mo na ako tawan. Dai ko na kaya. U-umm. Sabi mo kan enot mag-tiwala sa Dios mantang dai pa su bulong. Pero iyan an saro ko\npang problema. Dai ko narurumduman an Dios. Pirmi sana kagadanan. Kua mo dok? U-hmm. Tapos. Pero aram mo, sa gabos na nadevelop ko lugod kan pakakua ko kan helang na ini. Aram mo kun ano dok? Subterfuge. Aram mo an? U-hmm. Dakol na an naghuhuna na rahay na ako. Matibayon ako mag-cope up pag nag-aabot na an mga attacks. Matibayon na ako mag-parasite. U-hmm. Pero nag ngangana na siya dok. Nasusupog naman ako sa sadiri ko. Nugad muya ko nang isaradong dagos an mata ko pag i-abtan ako ki sarong pirot na dai mo aram kun sain hali. Garo tinukawan ki sarong banwang sarabayan nagtataram an saimong agimadmad buda muya mo sanang lumubog. Mawara. Plop! U-hmm. Pero nugad naiisip ko. Ano pa an pighahalat kong kagayunan kan buhay? Baad saro ko sanang ideya an. Maparahay ako para sain? Sa aga? Sisay makakataram na yaon pa ako sa aga? O ika dok. Baad tadtaod mabagsakan ka kan book shelf mong an na kulang ki sarong turnilyo. U-hmm. Bako sana halipot an buhay kundi nagpupuon sana ini sa hangos na pinunan mo buda natatapos pag ibinuga mo na daing kasiguraduhan kun tawan ka pang sunod. U-hmm. Pigsasayang ko an oras ko digdi dok. Bako sa ikaâ€”ta pigsasayang mo man an oras mo sako, apwera kan 300 na ibabayad ko sa sekretarya mo pagluwas ko digdiâ€”kundi ako. Nagpapara reklamo ako digdi saimo manungod sa buhay na garo baga may fireworks display akong pighahandaan sa katapusan kan sakong buhay na dai ta man ngani aram kun nuarin. Na sierto akong dai man nganing fireworks. Maluwas na ako dok, pighahalat na ako kan mga kumpromiso ko.\nNaghali na su pasyente. Nagburad su duktor sa mayumok niyang tukawan. Hiniling niya su orasan na napatahawan kan mga kinwadrong mga papel na nagpapatunay kan saiyang kaaraman buda naginibuhan. Alas-otso singkwenta kan pagkabanggi. Ma-kinse minutos man su nabawas sa oras niya. Hinuba niya su puti niyang roba, buda isinabit sa laog kan sarong kabinet. Nagi na siyang kaarog satuya sa ordinaryo niyang polo buda slacks. Pinalsok niya su ilaw sa klinik. Nawalat sa diklom an luminos na kamot kan relo\nna nagsasabing limang minuto an nadugang sa edad kan kagabsan. Hunyo 12, 2010. Karangahan.\nTERMINAL X Saro ining terminal kun sain may nag-aarabot buda may naghaharali. Magayon na kinaban ki mga tukawan buda basahon, igwang kaunan, mga tindahan ki kun ano-ano, mga telebisyon, gabos ini yaon ngani maging matrangkilo an paghalat. Bako karawkaraw an paghalat digdi sa terminal ta dai ki nakakaaram kan eksaktong oras kan byahe. Kaya ngani maaling, minahanap kitang makakahuron, o kun bako man minapurupasyar kita ngani mahiling ki ibang taâ€™nawon, nugad ngani kun ngana na an satong langkag minahanap kita ki kalwagan o kulugon, o nugad nakikiiwal kun nadidingkilan o kun may muyang umagaw kan satong tukawan, o nugad minahanap ki mamamaruan sa kasilyasan. An iba sato minabasa-basa kan mga basahon, an iba minakaon-kaon sa kakanan, an iba minatangka sa hampang kan darakulaon na telebisyon, an iba an kaogmahan sa pagbitbit ki mga magabaton na pinamakalan sa mga souvenir shops buda bazaars, ta masakit saparon an paghalat--makabua. Sa nganang takot tang mabore sa paghalat na-master ta an pag-arat sa sadiri. Tuminibayon kita sagkod sa nalingwan ta na kun nata kita yaon sa terminal: nag-abot kita para humali. Nalingawan ta baya ini dawa oras-oras man igwang naghahali, oras-oras igwang nag-aabot. An sabot ta sana gabos kitang yaon pa digdi, kaipuhan maghalat: an iba mas haloy kaysa iba, arog kaitong kuruba na sa saiyang tukawan na su gabos niyang kataning nagharali na lamang siya dai pa; an iba man minaabot pa sana, turutadtaod nakakahali na. Digdi garo sa terminal namukna an kaogmahan, sa pagkalingaw, digdi man nakrear an kamunduan, sa pakarumdom. Makangalas ngani kun nata naging makamundo an paghali kun ini mismo an minaparumdom sato kan rason kun nata kita anion. Ugaring makamundo baga mananggad kun sa tahaw kan magayon na huron kan baâ€™go mong kamidbid, aapudon ka na kan kunduktor; o mantang nagkauyon na kamo kan kataning mo sa channel kan telebisyon, oras niya nang sumakay; o mantang dakulon ka nang pinamakal na kaunon, mahungit ka na sana, yaon na su saimong lunadan. Sisay an dai mapupungaw sa sarong tawong matatapos na su nobelang pigbabasa, dangan man kaipuhan humali: Dai niya na maaaraman kun ano an katapusan kan pinuâ€™nan. An iba ugaring na mga nakakasabot, mataram, arog talaga kaan digdi sa terminal: Bilang an oras. Sarong kabuahan an mamuyang umigad digdi, ta saro sana ining istasyon, sarong punto kun sain kita pipaghalat, baad pigpapaipos o pigtuturuan, baâ€™ go pumasiring sa sunod naman na dumanon. Dapat gayod hurop-huropon ta kun arin mananggad an mas nagkakanigong ipagrokyaw: an umabot digdi sa alanganin, sa daing kasiguraduhan, sa lugar na ginibo para bayaan o an humali?\nTINAMPO X 1: Sa mas bakong sadistang kina’ban, yaon sa baba kan food pyramid an gabos na malana buda maaskad na kakanon. Lechon, chicharon, adobo, inasinan, chichiriya, kiyamoy, crispy pata, bikol express. Sa mas bakong sadistang kina’ban, dadagitan ka kan duktor kun dai mo kaunon an mga ini. Kun titioson mo an ragsip kan prinitos na unit kan manok pigdutdot sa suka. Isaw. Balut. Uru-aldaw na bitamina an sigarilyo, buda esensyal an walong basong alak. Ngonian na banggi, sa gilid kan tinampo, yaon si 2, pig-single an sarong bilog na agua de pataranta. Maagi si 3, hali sa pag-jogging. Magkaugos an duwa, ugaring mas ugos kaito. Arog kan nakaugalian buda an sibil buda sibilisadong gibuhon sa kontexto kan mga harampangan, tatangruon ni 2 ki baso si 3. Imbes kuahon su baso kan bugsok na likido, kinua kaini su bote kan mineral sa saiyang rosang napsak buda ito an ininom. Kun mahihiling na maray su bote may nakasurat duman na alkaline. Duman mapuon an hali’pot nindang huron: 2: Sisay an mas nabuhay na maray? Su gurang o su nasiraman? Su dasok o su halaba? Gabos na abiso satuya dalan pasiring sa halabang buhay, pasiring sa paggurang. Nata dai ka mainom, dawa masiram? Ngani dai ka magadan tulos? 3: May pagkakaiba man baga an masiram sa maogma. An iba man kaya pigaataman ninda an saindang lawas ngani mas magibo ninda an muya nindang gibuhon sa kina’ban. Mag travel, mag-enjoy. Gibuhon an muya. 2: Enjoy sa pagmaan ki mga pintura? Magdangog ki makapirot na opera? Magkahararap sa kababasa ki libro? Magpitik-pitik ki gasgas nang ta’nawon? Nagibo ko na man baga an; nagibo ta na an. Mga pigsasabing muya ta. Pugol na kaogmahan. Buda iyo daw talaga ito an muya tang gibuhon? Sigurado ka daw na an uru-idolo mong vegetarian na film-maker buda an mga socio-political niyang mga kua, daing sikretong obsesyon na gumibong pelikula ki sarong babaying pigmamaruan ki gadya? Malay ta, ito an totoong matao saiyang kaogmahan. Ito an “gibuhon an muya” para saiya. Kun bako sana siyang paslo sa sadiring self-consciousness buda kan tataramon saiya kan iba. 3:\nAn kaogmahan dawa pugol, pag natipon nagiging dakol.\nKonsepto naman an kan halaba bako kan dasok, kan pano.\n3: Pa’no matataram na maogma ka na, kun nagkapira pa sana an saimong nabalo? Pa’no mo mataram na ngonian ka na sana maogma buda sa aga dai na? Nahiling mo na an “sa aga”? 2: Ah, iyan palan an paliwanag mo kan nakaagi, pagbalo! Nuarin ka man ngaya mataram na maogma ka na? Nauubos man an pagbalo? Na-eeskedyul man an? Pa’no ka maoogma kun pigpupugol mo an kaogmahan? 3: Pigdidiit-diit sana. Pigkukuna-kuna. Hilingon mo, kun sagadon ko an kasiraman pwedeng dai na sa aga. Ubos na. Baad sa pagsagad ko, ikatapos kan sakong buhay. Masiram mananggad baga saparon an ruhab kan behikulo, pero pag harani ka na sa bangin, bua ka kun dai ka mapreno. Pag tapos na an buhay mo, natural tapos na man an ogma. Kun diniit-diit ko, luway-luway sana pero—sierto. Diit na siram, diit na tios. Diit na kaon, diit na pahinang. Diit na pugol, diit na buhi. An mandiriit-diit, sabi ko na ngani, kun tipunon mo, minadakol. Napalawig mo pa su saimong hinangos. Mas dakol kang nahiling, mas dakol kang natanaan. Mas dakol na nasapar. Bakong iyan an mas maray? 2: May mga kasiraman na dai pwedeng kuna-kunaon. Dai pwedeng diit-diiton. Daing pakilabot kun sierto. Kaipuhan ibuhos mo gabos. Ubos kun ubos! Pagkamoot. Pagkamoot na sana. Makuna-kuna mo an? Kun didiit-diiton man sana, aw maray pang dai na! 3: Nata ano man maraot kan nag-iingat? Ano man maraot kan nag-aadangadang? Masiram an pagkamoot kun mamumu’tan ka man. Pa’no kun dai? Masiram an pagkamuot kun sagkod pa man. Pa’no kun bako? Bakong kun ruminuso ka sa dai mo aram ika an lugi? Kun luway-luway ka sana, usol-sibog sana an banog, bakong kun dai ka man mauyunan o panhiridalian sana bako lamang makulog na maray? 2:\nPa’no kun mauyunan ka? Pa’no kun daing sagkodan?\nAw, di maray!\nMekanikal, matematikal na pagkaminuotan.\nNata, pwede man bagang sumupang na sana an sa laog kan relasyon?\nArog kan nangyari saimo sa kahaluyan.\nDai ko kaipuhan simbagon an.\n2: Bako man ito kahaputan. Dai mo aram na yaon sa sakit, lanit, kulog, duso, hibot-hibot an siram kan trayumpo! 3:\nArog kan nangyari saimo. Hay. Ugaring warang trayumpo.\n2: An trayumpo kun dai mo man sinakitan, dai mo man pinaduguan, warang namit an balik kaan. Pag nag ma’wot ka, itaya mo gabos, ta para sain pa man an ngonian kundi para saparon na bilog, daing duwa-duwa. Ta dai mo sierto kun anion ka pa sa aga. 3:\nKaya ka yaon digdi? Kun maogma ka nata yaon ka pa digdi?\n2: Siring man saimo. Dawa uru-aldaw ka ki jogging, dawa dai ka nagsisiba ki taba, dawa uru-aldaw ka ki gulay, saroon ka sana. 3: Iyo, may nagkapirang kaso. Pero bakong mas dakol man giraray an bilang kaitong dai nag-iingat? 2:\nDawa paburubalintukon mo, gabos man kita magagadan.\nPero, may maiinot, may mahuhudyan. Mas maray na an mahudyan.\nBako man paraiso an paggurang na dapat ma’woton.\nAn gurang mas may magiginibo kaysa sa tu’lang.\n2: Mas muya ko nang maging tu’lang, kaysa sa gurang na nagmamakimaherak nang magadan. 3: Iyo, dipisil an paggurang, kaya ngani mantang aki pa pig-iiposan. Nagpapakusog kita para sa mag-abuton. May nahiling akong 80 anyos na nakakapushup pa. 2:\nMay nahiling akong 80 anyos na nagsisiba kan sadiri niyang udo.\n3: Duwa ngani iyan: positibo, negatibo. Kayang mainaan an negatibo kun ngonian pa sana pag-iposan na. 2:\nAh, iyo, ubuson ta an satong kaakian sa pag-ipos kan satong paggurang.\n3: Pwede mo hilingon an siring kaan. Pero dai ta malilikayan an paggurang. Dulo na an kagadanan.\n2: Ugaring iyan an piggigibo mo, bako? Naglilikay ka sa alak, sa sigarilyo, sa taba, sa ngana buda tunay na pagkamuot, na garo baga sa paglikay kan mga ini, malilikayan mo an kagadanan, na dai ka lunudon kan pagmati. 3: An kaakian ta bako man sana garo para magpabutod sa bisyo. Dulo na sa pagmati. 2: Pwede mong hilingon na siring kaan. Pero, pwede mong hilingon na pagbuhi sa normal na konsepto kan buhay na dapat halawig. Na garo baga an nagagadan na gurang sana an nagadan na trangkilo, maogma buda may nahaman. Buda an nagadan na aki, kanugon, sayang, daing naabutan. An mamuot na maray, na daing sukol, kabuahan. Trahedya. Romantikong kasayangan. 3:\nAn buhay dapat halaba. An pagkamuot, muklat.\n2: Panoâ€™ dapat an buhay. Halaba man o haliâ€™pot. Dai nauuraw an pagkamuot. Dai nanganganog. Takot sa katotoohan an naghuhuna na yaon pa sinda sa aga. Kapatalan an pagplano, dulo na an nagpaparataram na sa aga na! Ika, sierto mo daw na ikang nagpapaka-ipokrito sa namit kan alak, nag-uukay-ukay sa gym uru-aldaw, nagtitilamtilam sa hampang kan fastfood, magigimata pa? 3: Dai mo sako pagpamation na daing kamugtakan an buhay ko, tamili dai mo kayang pugulon an sadiri mo. Katoninungan. Hinalat ni 3 an simbag ni 2. Bako ta muya niya ining madangog, kundi ta sa pagtubod niya, ito an disenteng gibo. Kan namati niyang garo haluyon na su silensiyo, kuminiling ini sa kahuron, garo pigsisigurong yaon pa ito duman. Sa bilog na pasimbagan nakahiling an duwa sa tinampo, garo duwang abogadong nagpapasuway sa hampang kan dai-hiling na huwes. Kan kuminiling si 2 sa hudyan, ngani magsabatan an saindang maanâ€”kasuarin hudyan nangyari?â€”sarong reyalidad an puminatahaw sainda. Sisay kita kaito, ngonian buda sa aga? 1: Sa mas bakong sadistang kinaban, aram mo kun pano, sain, buda nuarin ka magagadan. Buda an pagkamuot, an pagkamuot, an pagkamuot, kun taramon mong paorootro, nakakakumbinsi ki tawo.\nPAMILYA X: BALOS Kun arog man sana kaini an pag-ibahan ta, maray pang magpakayô na ako sa iba!” sabi kan babayi mantang pigbibistidahan kan pan-eskwela su aki niya. “Sige na ta ginibo ko na an!” Nawara su lalaki sa kwarto sa paglagapak kan pinto. Kinabanggihan sa kaunan. Nagkakaon su lalaki kairiba su aki niya, kan luminaog su babayi. Minaabot pa sana ini hali sa kun sain na lakaw. Tuminangad su lalaki hali sa saiyang pigkakaon. Hiniling niya ining malaen ta garo iyo ini an pighahagad kan sitwasyon. Pero an totoo pigsasaro-saro niya an itsura kan saiyang agom. Yaon na gabos duman an istorya kan maghapon kaini. Tuminindog su lalaki buda inubo su aki ninda pasiring sa sala. Dangan buminalik ini sa saiyang pigkakaunan. “Sain ka hali?” Daing taram-taram na ruminani su babayi buda isinângat su saro niyang páa sa lamisa sa hampang kan lalake. Sa nakaburikat na diklom sa irarom kan palda kan agom niya an misteryong tuomon niya na. “Huyan parunga, an luminaog-luwas diyan kasubago bako saimo! Pero aram mo naman an, bako? Aram mo kun sisay? Bai na, ta dawa ako dai ko midbid.” Uminulok ini mantang pigbaba su saiyang bitis hali sa lamisa. Umininom su lalaki ki tubig. “Aram mo kun sisay tinira ko?” Hinalat kaining makua su bilog na attensiyon kan agom. “Su pamangkin mong nakiistar digdi dati.” Nagpadagos su lalaki sa pagkakan. “Ako nakaenot saiya.” Haloy na hiniling kan babayi su lalaki. Baad pighahalat niyang hilingon siya kaini giraray nganing maliudan niya ini o masampilong. Pero padagos na su lalaki magkaon na garo ini sana an nasa lamisa. Sa kahaluyan napatukaw naman su babayi, nagkuang plato buda nagluwag man. Su pinakûlaw na pakó garo daing natok; su kusido garo daing alsum. Sa haloy na panahon, kan banggi sanang ito nagkapareho su saindang pig-iisip. Pagkatapos kaito mga tanog\nna sana kan mga kubyertos na nagtatamĂ sa porselana. Buda sa harayo su urulukan sa telebisyon na pighihiling kan aki ninda.\nDEDING X: TY Magayon festival su night of the living dead kaito kan na feel niyang magkadilakad sa gilidar kan road widening kan Karangahan Bulevels. Super chenelin sparkle su mga stars of the night sa Imeldific niyang mga brilyanteng 100 carats na jafake na naglaylayar sa saiyang neck na jinekwat niya sa friendship niyang pokahontil. Need niya nang mag sabitar ki kun ano-ano sa saiyang nyawas ngani may I attract an mga mola na huna rica an sa tunay puritang shokla. Sabagay dipisil ever na maka-nyada, kaya may I gamitar na ki mga desperate measures an Thunder Cats na bekla. One time nag Lydia de Vega siya hali sa plaza pasiring sa saiyang home for the aged kan pig buko juice siya kan boylet na tini way kan Mary Walter na jokla. May I emotar si manay mo mantang super blowing in the wind an wavy hair niya sa summer breeze, buda nagjujurukdag an mga deding na leaves kan akasyels sa saiyang Havayanas. Wa tawo sa global warming, kaya you and me against the world an drama kan lola mong juper tigangar na. Buda mala hadabar sa nyada an manay mo, huni na naman siya rampa ever dawa wa datung. Pagpagkotar niyang yosi nailawan kan nyutane niyang lightels an fez kan sarong minola na naka jambay sa saradong store. May I approach an namamagat na baklita. Dai niya ma-sight na maray su feature presentation kan lalakels pero sa juit na ilawar hali sa lamp post office of the city mayor, Winnona Ryder an karatula kan Adonis. Kaya boka tulos si mama mo ki indecent proposal sa jumbay. Dispwes kaan, may I disappear su kyuwa sa darkness. The next day, huringhuding sa city of love an na-sight na dedsu sa nyarong vacant lottery. Brutal ever daa su pagka dedsu, grabe daa su dagitar kan killer whale. Jinigbas daa su neckril, halos jarong dangaw na sana bago ma-disconnect su head & shoulders anti dandruff shampoo. Buda sa ngushpak daa kan deding nakasalamog sa jupga, may nakasusuar na pekeng diamond necklush. Miss Japan embassy!\nAN PANDOK KAN DIYOS\n"Dai ka na makarani" sabi kan Kagurangnan, "Hubaa an saimong sandalyas, ta an natiti'makan mo banal na daga." Dangan nagtaram an Kagurangnan, "Ako an Kagurangnan kan saimong ama, an Kagurangnan ni Abraham, an Kaurangnan ni Isaak buda an Kagurangnan ni Hakob." Digdi, tinahuban ni Moyses an saiyang pandok, ta takot siyang maghiling sa pandok kan Kagurangnan. Iyo an an apod kan bulod na ito. Sa mga kangalasan na yaon sa tahaw kaini, wara daang tultol na tawong suminakat digdi an nagbabang dai nabua. Pwedeng bako insigida kundi diit-diit sa mga aldaw pakalugsot. Saro ako sa mga nakasakat digdi. Sa enot, para sakuya anas sana osipon an mga pagkabua kan mga nagtukad sa Pandok kan Diyos. Sa paglibot-libot sa kinaban dakol na akong mga kangalasan na nahiling, nadangog, naparong, nahapros , natanaan: bugsok na mga tawo, hinghing kan mga nephelim, burak sa paraiso kan pagmukna, bungo ni San Juan kan aki pa ini, asul na dugo ki tawo, buda iba pa, pero gabos ini naging ordinaryo sa mga nasapar ko sa Pandok kan Diyos. Ni habo kong isurat digdi an mga girabo buda kigkig na yaon duman ta an mismong diskripsiyon kan mga ini garo naulakitan kan birtud kan saindang pigti’tino. Garo an pagsawod sainda, pag-agda kan saindang kapangyarihan na magpahiling gilayon. Sagkod ngonian dai pa akong katurog, igwa sana piyong sa diklom. La’bason pa sa hutok an girumdom kan gabos na garo minalugsot pa sana ako kasuogma. An mga itoon duman garo na uministar sa sakuyang pirok, nagkakawat sa sakong alinawnawan na garo tagdo sa tubig na dai napapara. An namating kaogmahan na dai dapat mantang nagkakarigos sa maimbong na burabod kan pula, an marangis na busay kan…may mga nakaistar duman, sierto na ako ngonian na bako mga tawo, mga ano sinda…an banggi kan siram sa lugar na itong garo daing kara’tan, gabos siram buda mga daghan na bulanon, mga lindok na sain paghali-hali o daing pinaghalian. Sisay an dai mamumuot? Sisay an dai mama’wot na dai na humali? Ugaring iyan an kautoban. Pakalugsot sa Pandok kan Diyos, aram kong dai na akong mapapadumanan. An kinaban na sakong babalikan, sa isog kan sakong mga nagkataranaan, aram kong dai ko na mananamitan. Dangan na nagtundag an pagbasol. Kun nata pa ako nagsakat, nagdunong sa mga patanid. Sa kawa’ran ki kusog na tanoson an inabtan, suminunod na su nganang kamunduan. Pairarom ki pairarom sagkod masampot an unod kan dagit. Napukaw ini buda ruminampahog, kuminargang kikilat sa sakong kamot buda malsok. Pero sa gabos an kuminastigo sakong dulo iyo an dai malikayan na paglaom! Pirang beses akong nagbalo, pignigaran an kasyertohan kan mga namamatean buda naglamu’taw man gilayon sa kahibabawan kan buhay: nag-agom, nagtrabaho, nag-intra\nsa mga paturutaralibong na kawat kan sibilisasyon. Sa hudyan gabos ko man sana ini rinumpag na daing pagkauraw, garo nagrumpag ki harong-harong na baybay, garo nagpasa ki gading-gading na kuron. May mga nakulugan ako, pero dai akong namati ni tagdo ki pagbasol. Mas halangkaw an mga boses na nadadangog ko kaysa sa hinghing kan konsensiya. Nagpadagos akong arog kaini, pigmamaanan an gabos sa paagi kan sarong malabog na salming. Naatas su sakong mga amigo, binayaan ako kan mga kadugo, igwa ako dating ayam na kakurukairiba sa pagsaro pero dai ko na namangnohan kun naglayas ini o nagadan sa punaw. Nakamaan sana ako sa piggigibo ko, dai ko magkapurugulan. Dai ko mapugulan an sadiri na dai magkaon kan sadiring ati, siring man dai ko mapugulan an sadiri na dai magtipon ki ihi buda ikarigos ini sa sadiri. Garo ako pagkaisi na nakalaom sa sarong lansang na lawas na nakaprograma na para sa karaotan. Garo wara na akong maray na magiginibuhan kundi an magadan. Pero an paglaom na ini, dai pigbubutsan an pulso kan sakong daghan. Iyo na daw ini an pigtataram nindang pagkabua? An diputang paglaom na ini, tuda an taram na bako pa, bako pa. Mayo 16, 2011. Karangahan.\nAN KONOSUR SA KADLAGAN Ano man daw su nangyari ta kasubago sana yaon siya nakalitad sa eroplano pasiring sa sarong kumbensiyon ki mga luto buda pagkaon kan bigla na sanang huni na siya sa sarong kadlagan. Dai man matataram na huminugpa su eroplano ta wara ni gira kaini digdi. Siya sana nanggad sa hampang ki sarong tribo ki mga sanggatos na tawo, huba, gabos nakamaan saiya, naghahalat. May mga kun anong laogan an nasa ibabaw kan lamesa sa may saiya. Saro sa tribo, su lalaking halos puti na su payo, an nagpasabot kan saiyang ngimot buda kamot, mantang pigtuturo su mga nakababaw. Kaonon niya daa. Sa laog kan sarong mangko, yaon an sarong putaheng kun dai siya nasasala hinugot na mga bitis ki bulaw na kalibubog. Isinalamog ini sa taba kan balugo buda kina’ganan ki tinarakod-takod na burak ki pulang santan. Garo madalion sana ining pinaagi sa kalayo ta luyos sana su mga tanom. Sa saro naman, mga karabaw na atibagros na prinitos sa lana ki gumamela, kina’gan ki burak ki tapayas buda tinuktok na dahon ki kamoteng kahoy, pinirisan pa ini ki si’pon ki kalunggay buda bunay ki lawa. Sa iba naman, pisog ki hubal na abokado, binudbudan ki kininit na dahon ki ba’gangan, inubayan ki rinumos na ugbos kan mangga, buda binangutan ki malumuton na buhay na gapo. May dumig sa mata kan konusur mantang saro-saro niyang pigkaag sa ngimot su mga kaonon sa hampang niya. Dai siyang pinalaen, nilinig niya su lambang laogan. Sinimot niya pa su yaon sa saiyang kamot. Dai niya hinidaw su sampulong klase ki kubyertos; dai niya hinanap su napkin na pamunas. Su dila niyang an tarom sa pagpili nagpasu’lot saiya ki kurbata urualdaw buda makakaon sa mga kwartong pano ki kurtina buda mapasaon na gamit, nalingawan su naukdan na sibilisasyon, nadiskubre gilayon an sarong namit na harayuon na sa panahon. Kaitong an sirbi kaini bako sa pagtana kundi pagnamit kan buhay. Sa harayo, sarong huni ki pitson na rignos an garo pinatahaw kan saralak-salak na ribok sa makahoy, an nagpapaaram sa gabos na para sa saro may mangyayaring pinakaenot na beses. Mayo 12, 2011. Karangahan.\nBROWN OUT Brownout sa dakulang harong. Kasubaâ€™go pa. Ngani makatipid, gabos yaon sa sala, nakapalibot sa saro sanang kandila sa lamesa. Su ama an haranihon digdi ta nagbabasa ini ki peryodiko. Su ina sa kataning niya nagkakawat sa saiyang cell phone. Su duwa nindang aki yaon nakalapiga sa paril, su matua pigbibilog su saiyang robotrobot,mantang su ngohod, pigbabaduan su saiyang gading-gading. Paros sana hali sa luwas an naggigibong tanog buda an napapaaging mga lunadan. Sa laog kan harong garo pati boses nawaâ€™ran ki elektresidad. Ata kun dai sinda maghiro, huna mo parte sinda kan tukawan. Arog kaan kagadan an ritrato. Biglang napakiling an aking ngohod sa saiyang likod. Pakatapos, hinadukan kaini su saiyang gading-gading dangan ihinulid sa ginibo niyang huruhigdaan. Dai niya nilingawan na ini o tamungan. Minaanan niya saro-saro su saiyang pamilya: an ama buda an peryodiko kaini, an ina buda an saiyang cell phone, buda an matua niyang tugang buda an saiyang robot. Dai ni saro sainda an makakamalisya. Buminuhat su aki buda luway-luway na naglakaw pasiring sa diklom. Mayo 7, 2011. Pawa.\nBABAYI SA KAUNAN Sa sarong maliwanag na kaonan, natata'naw ko an sarong babayi, ta dai malilikayan. Ubakon an saiyang paglaad, garo muya niyang higupon an gabos na maan na yaon sa laog buda luwas kan kaonan. Nakilingan ko siya saktong pig-uuruitaas an duwa niyang kamot na garo nanggana sa lotto o natugaan ki mahamis, buda dawa dai ko madangog an saiyang pigtataram, mala sa salming buda rayo ko sa pigtata'naw, aram kong naggagasod siyang "Yes, yes, yes!" Kun ano an tinaram para mag-arog siya kaini, wara akong pakiaram, an rason kun nata ko tina'wan an ta'nawon na ini ki hawong iyo an ta makusog an pagmati kong may sarong tawong daing pagkaisi na pigpapabakal niya na an saiyang sadiri. Ta sa irarom kan garo "wara sanang" reaksiyon kan nakapalipot saiya--may importanteng pighuhurunan su duwa sa gilid niya, su sa huruharayo mas nagkakaon kaysa nagdadangog, su garo nakahimate sa saiyang wala taros an hiling saiya--yaon an uyam o pwede nganing dagit sa "ngana" niyang ugot o kun iroromantisays ta "pasyon" para sa kun anong bagay , na syempre dai ko man maaaraman ta dai man akong pakilabot. Sa kumersiyo kan sosyalisasyon na pig-uutob sa lugar na ini, kaomaw-omaw an gibo kan mga pag-iriba kan babayi sa kaonan: bako maray na magpadayaw ki nganang emosyon, mas maray nang magsagin na daing namamate kaysa mahiling, igwang pigtutugutan na bolyum ki boses na pigdidikta an katanosan buda an polisya kan matarom na maan, igwang mga hiro na pinadad mismo kan itsura kan desenteng bado; sa siring kaining basehan su gibo kan babayi, sarong kasusupgan--o nagkakanigong bansagan na kapay, turos, o durat. Sa kinaban ko, simple sana an sintensiya ko saiya-padayawon sana. Pero sisay man an bako? Gabos man halos na nagdigdi muyang mati'no, buda igibo ninda ini sa manlaen-laen na paagi: higot na pagbado, sa pagsabon ki tapayas, sa pagkulintas kan saindang PSP, sa pagbitbit ki dakulon na binakalan. Yaman o materyal na kapasidad bilang poder an pigmimidbid kan galang buda omaw. Pero pwede kong igilid an sakong pagkauyam, o lingawan an kantidad kan saiyang gubing o kwentahon an sukol kan saiyang buhok kontra sa presyo kan rebond, buda basahon an saiyang "ugot" o "pasyon" bilang sarong karahayan, sarong kurahaw ki buhing kaogmahan o selebrasyon kan mismong buhay. Mayo 11, 2011\nPERIKO Parrot sa ingles. Sarong bayong na sa enot na dangog garo nagtataram pero kun gagamiton mo an saimong hutok, marereyalisar mong ngangangarog man sana ini ki tanog. Pagtinaraman mo ining “Magayon ka” ootrohon niya sana an tinaram mo. Dai pang periko na tinaraman kaan an nagsimbag ki “Salamat.” Ipaputol ko an bitis ko kun igwa. Kun dai ka nagtutubod sakuya, baluang haputa an periko ki “Magayon ako?” ta an isisimbag kaan mismo su hapot mo. Siring sa kamelyon na kayang isulot an kulor kan saiyang palibot para makadulag sa saiyang mga predator, an periko sa buhi, nangangarog man ki tanog, bako ugaring para makadulag kundi mangagda ki kapades. Saro ining pangalas, pasali kan saiyang kapasidad na mangarog para makakuang agom. Sa laog kan hawla, dakula an ugma kan mga nag-aataman na periko pagnakakasawod na ini ki nagkapirang tataramon. Napataram daa ninda an saindang ataman. Yahoo. Pero iyo ngani an pakatapos kan ngalas, masasabutan mo sa hudyan na an bayong naini dai man ki nasasabutan sa saiyang pigtatararam, an huni niya daing pinagkaiba sa atot na dai mo maaraman kun anong tataramon. Nadadagka ako ngonian. Nangangandam sa pagdakol kan mga periko. Laen na pating mga lahi ini. Gabos buhi. Parasadpasad na sa bilog na banwa sa pagpanali kan saindang mga huni. Enot ko ining nareyalisar kan sarong aldaw namarapara ako sa sarong mall para manaod. Sa pasilyo kan mga timotimoon, nakadangog akong sarong periko na pig-apod su saiyang aki “Jessie, come here to mommy now—mommy angry now.” Mga san ribong beses niya itong inorootrto sagkod sa magdurugo su talinga ko buda kinaipuhan kong bumalyo ki ibang pasilyo. An makangalas duman ta su ibang iritoon garo dai sana ki nadangog, garo baga ako sana su napulnga. Duman ko nataram na ako palan su iba, ta sinda gabos mga periko man. An nalaogan ko sarong mall kan mga periko. Sa ideya na napapalibutan ako ki mga periko, dai akong duwa-duwang buminuklos paluwas.\nPuon kaito pirmi na ako naghihimati para sa mga periko. Pigsusukol ko kun gurano na sinda kadakol. Buda sigon sa mga datos na nakua ko, nasakop na ninda an bilog na banwa. Sarong hapon ngani hali sa trabaho napaagi ako sa sarong fastfood buda duman hinunihan ako ki sarong periko na “Good morning ser, may I take your order?” Kan sinimbag ko siya sa tataramon na aram kong aram niya dati, huminuni man gilayon siya ki “Ser, your order? Please may I take?” Muya ko kutang taramon saiya na allergic na ako sa sairing kaan na tanog pero baad i-usip niya ako sa nakaputing perikong de badil sa may pintuan na paglaog ko ngani hinunihan man aki ki “Good morning ser to you, welcome to us...” Pag-abot ko sa harong yaon su pamilya ko sa hampang kan telebisyon. “Dad, where na yung mga Jollibee namin?” Yudiputa. Nalingawan kong pati mga aki ko palan periko man. “Dad, naman! You are always.” Ito su agom ko. Muya ko kutang taramon sainda na “Dai ako nakabakal sa Jollibee ta ngana na an takot ko sa mga periko” pero baad pagtinaram ko an turukaon ninda ako. Kaya suminakat na sana ako pasiring sa kwarto. Sa hagyanan nadadangog ko an turukisan ninda mantang nagpapan-agawan kan telepono para mag-order kan muya ninda sa fastfood kan mga periko. Dai naghaloy nawaran na akong kahuron digdi sa banwang sinakop nang plos kan mga periko. May mga beses na pagnaghuhuruni sinda sa kakanan, irinuman, opisina, gasolinahan, kubeta, booksale garo dai ko na mapugulan an sadiri kong maghuyaw buda burusngalan an saindang mga ngimot. Maray sana ngani ta pirming may banyo o bakanteng kwarto akong nadadalaganan bâgo dagos akong mapanô. Kaya naisip kong dai na sana magtaram. An pamilya ko, mga kaamigo, mga katrabaho huna sako raot na an payo ta dai na ako nagkakaálo. Sagkod ngonian yaon ako digdi sa sadit na kwarto na pinagdarhan ninda sako dakol nang taon an nakalihis. Uru-aldaw may nagbibisita sako na dai ko mga midbid. Sa taramon nindang periko pigpapa-arog ninda ako. Garo hayop na pigtutûran magtaram. Pero pakatapos na dai ninda ako mapasunod, minabalyo sinda sa ibang mga kulungan. Pirang bulan man may arog kaini, tapos diit-diit nawara. Sagkod dai na ki nakarumdom na yaon pa ako digdi, apisar garo sa nagbabahog sako. Ngonian na namamate ko nang parani na an sakong kagadanan, sinurat ko ini. Matâwan sana lamang na diit na dignidad an sakong giromdom, buda baad saro naman na balos sa nangyari sako. Na ako si Romeo Boton, tawo, linaom kan mga periko, pero nungka naghuning siring sainda. Ining mga hudyan na aldaw na ini, pigsusoysoy ko an kada natatada sakong mga aldaw sa pagkanta ki sarong kanta na naukdan ko pa sa sakuyang ina, na naukdan niya man sa saiyang magurang, na naukdan man ninda sa saindang magurang, pabalik pa sa diklom kan giromdom sagkod sa dai na ki mariraw na kamugtakan, sarong kanta na ako na sana an nakakakanta. Ipaputol ko pa an sakong bitis kun igwa pang iba. Minalataw ini sa ibabaw kan ribok kan sarong banwang periko. Daing padumanan, daing talingang mauulian. "Turog na aki kong bugtong Ta ibakal takang payong\nSiring saimo kagayon Gamiton kun maoranon Dai ka magparahibi Ta magayonon kan aki Si nanay mo ay ma-uli May darang kurokawali." Disyembre 10, 2010. Nawara buda sinurat gilayon sa Pawa.\nAN PAGGURANG NI SATANAS Gurang na lawas an saiyang sinu’lot kan naglakaw sa kinaban, sarong udtong an aldaw nakatangod na sa alimpuro sa sarong mataraom na puntukan. Daing pirok-pirok an sildang, pipagbaga an tinampo, ipayungko an mga tinanom dawa ba’gong supang, pabalik sa nababaybay na daga. Sa gabat kan girumdom sa saiyang tu’lang, bilang an saiyang lambang ti’mak, an liog muya nang butsan an pamandukon na ya’ya sa pagkakalag-kalag sa pisog kan pagbasol na winaltak sa daga. Muya niyang agyaton bako an isog kan langit kundi an masuripot kaining pagkamuot, na kun totoong orog ini kadakula, an siring saiya pwede pa maglaom na mahugasan, pakatapos kan gabos-gabos na saiyang nahaman sa ibong na puro kan karahayan. Daing koryente sa banwa, kaya gabos nakahuba’, sa may pinto buda bintana kadaklan nakatambara, nangangapod an tagoy ki huyop na sa alingahot mapasa na lambang oras nagngangana. Sa pag-agi kan gurang an mga maan mga buhing ayam, nakaikog sa luway kan sarong madali nang mautsan. An mga hapot, langaw na nalumay sa nagmamarang ipot: Sain daw hali? Kasuarin hudyan na nagkakan? Makakua daw ki limpoy na hingaluan? Pirang aldaw an nawawalat ba’go magadan? An kawa’ran ki labot nagpadagos siring kan ragit kan aldaw pero nakamaong siyang jacket buda kalo na tao kan pulitiko. Mayo 24, 2011.\nAN LUBONG Ito an enot na kagadanan na saiyang sinapar. Mantang pighihiling an kalot na luwayluway natatahuban ki dugi, garo may pagkaising dungan nagsusupang sa saiyang payo. Sa hapin kan kamunduan na iyo an pagmateng kagdaog sa saiyang laog sa ngonian, nagbubutwa an sarong ha’dit para sa nasabing nagbubuskad na pagkaisi. Dai nakapangipos an hubal niyang hutok sa pagdaguso kan ba’gong pagkaaram, kaya garo nasingkog su dalagan kan saiyang pagsabot sa kalot. Ugaring orog na naglabaw-labaw an gabat sa daghan kaya su sa payo garo napalimanlimanan. Duwa sana sindang itoon duman. Siya buda si ama niya na iyo an nagpili kan lubungan duman sa higod sa likod kan saindang harong. Kinaipuhan lubungon tulos an nakapatos sa tamong, dawa tuda na an uran buda naghahagong na an paros. Dai na kayang pahaluyon. Siya ngani pirang otro tinaraman kan saiyang ina na dai na magluluwas ta maraot saiya, ugaring pinirit niyang maghiro gamit an saklay kan kaitong lolohon niya. Dipisil su mga enot na pagbalo sa ayudang bitis dulo na bilog na buhay mong natuod kang tumindog sa duwa. Ugaring mala ta ma’wot niya nanggad na mahiling an paglubong, nagpursa siya. Pakatapos ki pirang tumba, tigaya, lapanak, nakaukod na siya magsarig sa ba’gong bitis. Nakakalot na si ama niya kan nakaabot siya sa higod. Muya pa man kuta kan saiyang ama na ta’wan ki seremonyal na lawig an paglubong ugaring nagbabalinghaw na an panahon. Hinakbot niya su nakapatos sa tamong dangan hinulid sa ma-sarong tuhod na kalot. Ba’go niya puruton su pala, nganing isulit su kinalot na daga, pinasikrapan niya su aki na aram niyang warang ibang kayang hilingon sa kinaban ngonian kundi itong kinaag niya sa kalot. Puon ngonian, kaipuhan na patuodon kan ama an saiyang pagrumdom na ito na an itsura kan saiyang aki, sarong nakasarig sa saklay. Ini na an ba’go niyang pagkanitawo; an saklay parte na kan saiyang lawas, panugpon sa nawara. Kan wara na su kalot. Nagpuon na magtalikod su aki. Muya kuta kan ama na kahurunon ini ki diit, ta’wan ki diit na sarig sa paagi kan kugos o dawa pagduot ba’go sinda maglaog sa harong, ugaring sa pangyaring ito, dai niya sabot kun ano an pigsasapar kaini, kaya bilang ngohod sa pagsakit, dai na sana siya naggirom. Pati pagtabang kaini sa paglakaw pighiling kan ama na garo kasa’lan, ta garo ini pag-otro kan aram na man\nsana. Kaya minaanan niya sana ining nagdidiit-diit kan pagpatukal-tukal kan kada lakad kan bitis buda kahoy. Sa kada ragubdob kan langit, maparangkal an mga sim na nahuhuklab sa mga atop, maragiâ€™nit an mga nagigisi buda minalayap pasiring sa kun sain, makiling saiya an saiyang aki na garo nakakarumdom ki sarong makangirhat na pangyari. Sa pandok kaini an gabat kan pigpapaâ€™san buda an baâ€™gong tagas na naukdan. Digdi minatango sana an ama, pasabot na pumadagos sana siya. An maduâ€™gi niyang kamot nakalaylay sa gilid kan saiyang pantalon, gadan, warang maginibo. Sa kada pagtango kan ama minapadagos an aki, sagkod sa dai na ini nagkiling dawa pigpapaksing na kan paros an palibot. Digdi, su ama na sana an padagos na nagmaan. Dai niya mahali an mata sa gira sa dugi kan linakawan kan aki kun sain an kapades na bitis nawawara. Nagbalik saiya an aldaw kan enoton na nakaukod su aki niya maglakaw. Pero pinugol niya an makusugon na kaluyahan na nag-uugbos sa saiyang daghan. Bako pa ini an panahon kan pagmarati kan sakit. Dai niya pa ngani aram kun ano pa an dara kan dulo pang nagdidiklom na langit. Hunyo 1, 2011. Karangahan.\nPAGLAOM Sa sarong dai masabutan na pangyari, sarong lalaki an bigla na sanang suminilyab na garo uhot sa tahaw kan kasiributan sa saod. Mantang nasusulo, duminalagan ini pasiring sa sarong poste ki telepono. Pinindot kan nagraraba-raba niyang mga guramoy an numero para sa sarong emergency. Nagring su ibong na linya, dai siyang ibang naginibo kundi an maghalat buda maglaom na igwang sumimbag. Mayo 16, 2011. Karangahan.\nPALABAS PAG ABRIL Igwa akong naduman na palabas ki mga tawong nagsasakat sa halangkaw na lugar. Duman sa itaas tulo an naghahalat, sa may lamesang may nakaluwag na nakalasong kintab. Halawig an linya kan mga masakat, sulot an kolor kan dampog buda nagbubururak an saindang tikab. Pano ki ngipon an saindang mga pandok, pero su mga halaba an buhok, nagdudurugo an ngabil buda sa pisngi buda palibot kan mata hinabas an kolor kan bulalangaw. Nagngangaw-ngaw an hayop na nakalaom sa itom na kahon. Masaga an mga pinidasong aldaw sa baso-basong naglalataw. Nagiging malipot na hangos an rabas kan tulong nag-iitok na tabak sa hawlang nagkikiling-kiling. Su dai naaabot kan paros naghihibi an unit, muya nang humali, kaso may nakaulang sa agihan na isog na nagtago sa tapis na kurtina. An lambang parasakat ihahatod sa halangkaw na lamisa kan sarong an pandok pano ki ginurutan, malungsi an buhok, buda garo naghihiro sa tubig. Duman hihilingon kan parasakat an daga mantang gagakudan kan tulong bantay an saiyang liog ki lasong may kintab. Dawa garo ayam, maogma siya sa hampang kan paragibong kikilat. Sa kamot ming naghihiling an tanog kan uran. Garo katukal kan bugkos sa saiyang liog, kukuahon kan mga bantay an saiyang kamot. Maburutungan sinda, pero dai niya itatao. Bubutungon man an kamot kan naghatod saiya. Pagdai natangkas pwede na sindang lumusad pabalik samuyang parahiling kan palabas.\nPAMAHAW SA CHADES TAPSILOGAN Minabalik ako digdi na sarong tawong raot na an buot. Dai ko na rumdom kun ano su itsura ko kan hudyan na nagkaon digdi. Mas aki gayod, mas mataba o maniwang. Dai ko na man tanda su hudyan kong kinakan. Lechonsisi garo, o porksisi. Ngonian, agang malumlom, tadtaod pa sana su enot na sildang, yaon ako sa saro sa mga lamesa sa luwas. Garo hali sa gera, sarong suldados na nagbalik sa kawatan. Makaulok isipon na an kaogmahan, yaon nugad sa mga lugar na bakong maogma. Arog kan lugar na ini. Sa gabos na mga tawong nagdigdi buda naghali, garo dai ining pagkaaram sa tataramon na â€œpermanenteâ€?. Dai ining nakaagi, gabos nag-aagi sana digdi. Mga platong napapasa, natutukalan. Dawa su mga ritrato sa lanob. Su mga nagsirbi sakuya, buda su iba pang yaon duman kaito, su kadsadiri na sana an natada. Pero dawa na ngani ining nakahiling sa harayo, sa likod kan kahang may bagting, bako na arog kaito. Aram kong dai niya na ako midbid, saro sana ako sa mga hidaling pandok na nag-agi sa saiyang payo. Pero yaon na ako giraray digdi. Garo nagbalik sa sarong kamidbid, pigkukumpara su samong mga lugad, su samuyang pinagbago. Mas garo naging daing laog su itsura mo. Ika man, mas garo duminakol su puti sa saimong payo.\nSENTRO Haloy ko nang namamate na ako an sentro kan gabos, buda kamo buda an gabos na nahihiling ko nag-iitok sako. Yaon kamo ngonian, nag-aagi sa hampang ko, o yaon sa likod ko nagsusunod sa sakong anino, o nagliliod o nagtitino, mala kaipuhan mamate kong igwa akong kairiba, buda an kinaban sarong mahewason buda kumplikadong lugar. Pero namamate ko na, dawa garo dai kamong paki-aram sakuya, dawa garo kun tratuhon nindo ako dai nag-e-exist, na garo igwa man kamong sikretong maogmang kinaban na dudumanan, ako man giraray an sentro kan saindong kinaban. An naaabot sana kan sakuyang mata an totoong yaon. Sa puro kan bulod, an likod kadikluman kan paghalat na makrear. Kaya sa sakuyang paglibot an palibot napapara, naglalataw sa pagligid kan sakuyang paghiling. Kami sana kan Nagmukna sakuya an yaon digdi sa kinaban. Kami sanang duwa an magkarelasyon. Kamo, mga aging padaba buda pagmati na pinadara Niya sakuya ngani dai ako mamundo. Ngani bukagon an sakong katoninungan, ngani rapakon an sakong daghan, ngani raoton ako, dangan mamati ko an kamunduan kan kahewasan, an lipot kan lugar na ini, buda m창woton ko an sarong ulian. An daing hinayang o takot na talikudan an ilusyon kan planetang ini, an ubakan an sakuyang puso kan hilaw na pagkamuot, ngani maipaluwas an pagkamuot na nagmukna kan liwanag sa tahaw kan kahewasan. *\nDangan ako man saro sanang ilusyon sa saimong kinaban. Sa saimong kahewasan, ginibo sana ako ngani busulon ka, paogmahon ka o pahibion, buhian an hayop o kadayon an masupgon na aki hali sa saimong daghan. Ta arog sakuya, ika sana buda an saimong Kagmukna an totoong may relasyon, kaming nasa palibot mo, mga lawas sanang aso. An hewas kaining palibot simbolo kan rayo mo sa Kagurangnan, an kagayunan na nakukua mo hali sa hewas na ini senyal na madidipisilan ka sa pagsusog kan dalan pauli sa tunay mong harong. Magayon an kinaban pagtawo ka, pero sa kalag, daing\nnamit an lugar na ini. Nata mamundo an banggi? Mala pagmakaturog na an lawas, na maogmahon digdi sa daga, naghihidaw an kalag para sa saiyang uulian sa daing kasagkodan. Muya mong mahiling an tunay na itsura kan kinaban? An istura kaining nahihiling kan mapungaw tang mga kalag? Ipiyong mo an saimong mata. Agosto 30, 2007. M-13 DBPMCF, 4 kan KH. nakahiling sa dagat sa Natunawan.\nPAGPAHURAW Namalisyahan kong ako an sentro mala sa uran. Pirmi an. Garo pagdulo-dulo. Ngonian na aga rinuso ko su uran hali sa klase. Tagisti pa sana pagsangkay ko sa motor. Sa katahawan kan dalagan dangan buminagtak. Dai ko na namati su polo ko, anas na sana tubig pasabat sa paros. Pag-abot sa harong saka man tuminunong. Nagpamahaw ako dangan nag-ipos kan pangaduwang trabaho. Nanghinayang ako para sa Martes, ta pigsusukol ko an aldaw sa sulot kong pantrabaho. Pagmati ko ngonian Miyerkules, pakasanli ko ki bagong polo. Handa na ako para sa luwas—pero kasubagohon pa ito, ta nakasagkod sana ako sa pinto, kan huni na naman su uran, huni na naman tuda an sungô-sungô. Garo an nagpapa-uran, dai ko aram kun muya sana akong karawan o dagit sakô. * Hinapot ko na kaito kun ano daw humuba na sana ako. Lumakaw sa mga danaw buda sa tagisting palalay. Ta aram kong bako man uran, bako man an uran an may kasâlan na takot akong madumog. Bako helang, bako sangaw kan daga, bako kikilat o dalugdog. Kundi ining hipid kong sulot, ining balat kong sapatos, an medyas kong puti, an papeles kong ikim, an itsura ko sa salming, an buhok kong kurong, an eyeliner kong itom. An gayon na madalion raoton. Ako an sentro kan kalwag-uyam, an pasakit na an kagibo man sana ako. Ako na kan mga marang harong hipidan sarong oripon buda disipulo. Kagadanan kan kalag an pagmuda kan dampog, pakig-iwal sa Kagurangnan an pagribok manungod sa dumog. An hubang burak an nagsugo sa uran, an daing supog na gapo an nagbubuot kun nuarin mahuraw. Bae na pagpalaom sa mukna mo man sanang kahon. Balua, asi balua na pumauran ka, dangan mo matataram na sindang mga nagsisirirong an garo bua. Hunyo 29, 2010. Tabaco City Hall.\nMANILA MALL 1. An pagbuswak iyo ini: pagbinalo mong laogon kan saimong hutok an buhay ki riboribong dai mo midbid. Papasibugon ka kan meditasyon pakurikot sa mamundo mong sadiri. Pero apisar kan takot na mawara o mabutsan mo an pagkaisi pag suminabat ka, mapuon an saimong pagmalisya. 2. Namumuyahan sana kan mga yaraon digdi an lugar na ini, an baha ki mga pandok, mala ta nakatutok sinda sa mga bagayâ€”an makulor buda makintab nindang para-arat. Pero kun rusuon mo an sarong rawog ki mga tawong dai kang ideya kun pano nabubuhay, dai mo kakayanon an misteryo. At least, ako dai ko kaya. Dai ko matios an mga taluntong kan kompleksidad. Naggagasod an saindang manlaen-laen na intensiyon sa paagi kan paoro-otrong mall music, na kun daing takot mong seryosohon na dangogon, dai ini mapupugulan kan saimong sistema, raraudason kaini an kudal kan saimong katadungan.\nAn tanog kan ribo-ribong ngimot na nagtataram. Garo ini huyop na nagdadaguso sa\nsarong mahewason na kweba, mantang nagpipiot an kweba kan saimong halunan; sarong lawas na hinaman ki ribo-ribong kamawotan na magluwas kan saindang namamatean, mantang nalalmos an saimong intwisyon kan padangadang na mga data. 3. Malipot buda hipid na kinaban, mga lugar kun sain pirming handa an sakuyang mga armas. Dai digding pagkamuot sa luwas kan satuyang lawas buda pagkatawo; nagtiripon sana kita digdi para sa satuyang lambang sadiri. An mga ulok kan nagtitindang daga buda harong sa harayo buda berdeng subdibisyon, puon sana alasdiyes kan aga sagkod sa pagpalsok kan mga ilaw tadtaod na matangĂ˘. Dai kitang lalaoman digding imbong kan sarong tawo, ta duwang klase digdi an manikin: su gadan buda su buhay na gadan. Pareho ulok ki sarong istatwa: magayon pero daing kamugtakan.\n4. An pagbuswak arog kaini, an burak sa saimong hutok nag-uubak kan saiyang kahubalan, dangan an malumoy na mga ngabil na pahingurag an mata, mamaan. Mayo 20, 2010. Megamall. Syudad kan Mandaluyong.\nAN LIOG KAN BOTE NA AN LAOG LUWAYLUWAY NAGRARASAY Banggi, bangin na kasugpon an liog kan bote na an laog luwayluway nagrarasay, naguunay sa pagsaray kan sadiri sa sakuyang bakanteng tanke, bodega buda bangketa, pyesta kan kada pyesang pinasa, pinasadit, pinadiit, pinaduot sa sugot, na maggutgot, maghugot, maghulbot ki bulot, sumûlot ki pan-kalot, magdúlot ki dulo-dulo, sa linuho kan luha buda paha, nasâsâ sa kahahalhal sa mga halâ-halâ, halawig na linawig sa lawod, sagkod an lalawgon sa gogon buda balagon, binalangibog an labog, sa hibog kan kulog sa kulonkugon buda pugon, sa pagsusog kan puon buda pundasyon na koneksiyon kan punda sa puntal sa kwartong makanto, maengkanto buda maengkwentro, nanenerno sa hurno kan impyerno sa pagdangdang kan karne kan karnero o karne norte, dawa anong korte buda kurtina, basta tinina kan tinta kan kinanta kinatapusan, kinaluwasan, sa luwas na wagas an banggi na bangin buda kasugpon an liog kan bote na an laog luwayluway nagrarasay... Nobyembre 22, 2010 , 11:05 kan banggi\nAN BURABOD Igwa daang burabod sa tahaw kan kadlagan na nahaharungan kan mga rimuranon na talapang. Mala nasa rona ninda an solamenteng burabod ki tubig kun sain an ibang mga hayop nag-iinom, sinda an nauutob sa bilog na kadlagan. Sa totoo, dai man baga ki may sadiri kaini, ugaring sindari ini kaining mga naghahade-hade. Ngonian, mala mga kadsadiri kan sarong importantehon na produkto, may poder sindang magmando, sa patakot na huhudungon ninda an burabod kan saindang rimuranon na dila. Kaya su mga hayop, dawa su mga darakula, leyon, upon, musang, dai nakaka-aser sa mga kuluguhon. Iyo na ito su pagluwas kan mga sugo na an dapat sana daang kaonon sa kadlagan su arog kan pigkakaon ninda, namok, layug-layug buda langaw; an dapat sanang paghururon sa kadlagan sa tataramon na Kokak. Bako man ngani pagmakasadiri daa an mĂ˘wot kan mga katalapangan, kundi an pagsararuon an kakadlaganan na nagtatalibong an buhay sa burabod ninda. Kaya sa bĂ˘gong sistema, su agila nagkaon ki diwit, mantang su halas nag-kakanta ki Kokak. Magayunon sa pagdangog kan mga kabakab, pero dai ito naghaloy. Naniwang su orig kan anas sana insekto, buda nabilot su salampati kan anas sana Kokak. Pero dai sindang naginibo kundi an umutob ta mas dai ninda matios an saindang pahĂ . Sarong aldaw, sarong ayam an napaagi sa burabod. Garo dayo ini duman ta dai ngani kaini hinade su talapang na nakabantay sa magapoâ€”ta sainda baga, an talapang kapantay man kan iba. Sinita ini kan talapang na dai lamang daa ini nagpatabi saiya. Nagpatabi su ayam buda naghagad ki dispensa. Dai nauyunan kan talapang ta Batok an ginamit niyang pakihuron, muya kan talapang su opisyal na Kokak an gamiton. Nangalas su ayam ta sainda dai man ki arog kaining kabuahan. Kan tinaram niya ito sa talapang, sabi kaini, iba daa digdi, digdi daa, sararo an gabos na hayop, buda mala iyan saindang mga talapang buda sa Kokak, kaya dapat sumunod man daa siya kun muya niyang maka-inom. Nagsayuma su ayam; pinawara siya kan talapang. Daing naginibo su ayam kundi maghanap na sanang lukohan sa sarong limpoy buda ikaturog na sana an paha. Pero sa ngana niyang kamawotan na makainom ki tubig, nagpara kamaskamas siyang garo na mauutsan. Sa ngana niya garong paha, su kamaskamas niya naging bulot, dangan, kalot, dangan bubon. Kan nakaabot ito sa ibang hayop, saro-saro sinda naghingowa. Su manok, turuwang-\ntuwang sa pagkayas; su kino ginamit su saindang ngimot; sinuag-suag kan damulag su saiyang natindugan. Dawa sain nagkaigwang bubon, dawa sain nagkaigwang tubig. Sa pagtalingkas kan gabos sa tahaw na burabod nag-awit an mga bayong sa sadiri nindang huni, nagwawaratihan an mga ukay sa sainda man paagi, nagsabsab giraray ki awot an baka, buda apwera kan mga talapang na naibalik sa dati kun sisay talaga sinda, nag-ogma an kadlagan, nag-ogma an gabos buda nag-ogma pa. Agosto 3, 2010. Karangahan Blvd., Bombon, Tabaco City.\nMANUGOD SA KAGSURAT Si Jaime Jesus Uy Borlagdan buda si Jimple Borlagdan saro. Kagsurat siya ki tulong koleksiyon ki tula buda rawitdawit: Maynila: Libro ng Pobya (1999), Que Lugar Este (2009), buda Suralista (2010). Tulong beses siyang ginawadan kan Premio Tomas Arejola para sa Literaturang Bikol para sa saiyang mga rawitdawit, buda saro para sa saiyang osipon. Iginawad man saiya an 2009 Parasurat kan Taon kan Tomas Arejola Foundation. An â€œXâ€? an panlima niyang libro. Yaon siya namumuhay sa Syudad kan Tabaco sa Albay, kairiba an saiyang agom buda aki.\nX ni Jaime Jesus Uy Borlagdan\nMga Panurat Bikol ni Jaime Jesus Uy Borlagdan


Idrohino - Wikipedia\n(Pinagbalikwat gikan sa Idroheno)\nAn idrohino, hidroheno, o idroheno (Spanish: hidrogeno, Ingles: hydrogen) iyo an enot na elementong kimikal sa talaang peryodiko. An simbolo kaini iyo H asin may bilang atomiko na 1.\nSarong gas discharge tube na may laog na idrohino (H2)\nEmission spectra kan idrohino\nNadiskobre ini ni Henry Cavendish kaidtong 1766. Kabale man sa mga karakter kaini an pagkakaigwa nin atomikong bilang na 1, atomikong gabat na 1.00797, punto nin pagkatunaw na 259.14 °C, punto nin pagkalakaga na 252.5 °C, densidad na 0.08988 gramo sa kada litro, asin balensiyang 1.\nSa ordinaryong temperatura asin presyon an idrohino iyo mayong kulay, mayong parong, dae metaliko, igwang sarong balensiyang elektron, asin marikas magkalayo kun nasa porma nin diyatomikong gas (may duwang atomo). Ini man ang pinakamagian asin pinakadakol o pinakalakop na elementong natural sa bilog na kinaban asin magin sa bilog na uniberso. Mahihiling an idroheno sa tubig asin sa gabos na organikong kompuwesto asin magin sa gabos nin may buhay. Ang idroheno man iyo may kakayahan na magkaigwa nin reaksyon sa kimikal na paagi sa kadakulon na mga elemento. Magin an mga bituon iyo igwang mga idroheno sa saindang plasmang estado. An elemento man na ini an ginagamit sa paggibo nin amonya — sarong alternatibong panggatong asin sa presente iyo mas epektibong ginikanan nin mga selulang panggatong (mga fuel cell).\n↑ 1.0 1.1 Gaboy, Luciano L. "Hydrogen, hidroheno". Gabby's Dictionary, Praktikal na Talahuluganang Ingles-Filipino ni Gabby/Gabby's Practical English-Filipino Dictionary, GabbyDictionary.com. External link in |title= (help)\nAn Wikimedia Commons igwa nin medya dapit sa Hydrogen.\nPinaghugot gikan sa "https://bcl.wikipedia.org/w/index.php?title=Idrohino&oldid=209436"\nLast edited on 16 Hulyo 2021, at 13:31\nHuring pigliwat an pahinang ini kan 16 Hulyo 2021, alas 13:31.


Siswoo A4+ 4G Negro Libre |PcComponentes\nSiswoo A4+ 4G Negro Libre\nSISWOO - P/N: A4+BK | Cod. Artículo: 92978\nTe presentamos en PcComponentes el A4+ de Siswoo, un smartphone con procesador MediaTek Quad-Core de 1.0 GHz, pantalla IPS HD de 4.5", 1 GB de RAM, 8 GB de almacenamiento interno y cámaras de 5 y 2 Mpx.\nEn su interior el nuevo Siswoo A4+lleva un procesador de cuatro núcleos de la conocida marca Mediatek a 1.0 GHz que junto con su memoria RAM de 1GB, perfecta para poder ejecutar las aplicaciones que quieras, ya sea juegos, aplicaciones o cualquier cosa que se nos ocurra, notaremos que nuestro Smartphone va fluido. En su memoria interna lleva 8 GB, y si te parece poco la puedes ampliar mediante una tarjeta microSD hasta 32 GB.\nPantalla 4.5" QHD+IPS QHD 540x960\nAlmacenamiento interno 8GB (Ampliable mediate tarjeta MicrosSD hasta 32GB)\nSIM Dual-SIM ( 1 x MicroSIM / 1 x NanoSIM\nWCDMA (3G): 900MHz, 1900MHz, 2100MHz,\nDimensiones 65.6 x 132.5 x 8.3 mm\nComprar Siswoo A4+ 4G Negro Libre


SHALIN MANIYAR FASHIONS EXCLUSIVE DESIGNER KURTI wHOLESALE - Eleez Fashion\nBOOK SHALIN MANIYAR FASHIONS EXCLUSIVE DESIGNER KURTI wHOLESALE on +91-9328727767\nSHALIN MANIYAR FASHIONS EXCLUSIVE DESIGNER KURTI wHOLESALE\nAARAV, ANTRA, BAANVI, BLUE BERRY, ELLENA, FIDA, FIONI, HAYA, HONEY, JINAAM, KAARA, KESSI, LADIES FLAVOUR, LEO FASHION, MANYA, RAYON KURTI, RAYON KURTIS, Rayon printed\nCatalog SHALINMANIYAR nAYRA\nAVG. Price 390\nCatalog Price 2730\nFinal Amount 3185 (2730+Shipping(Rs 235) and GST(5 %))\n*SHALINMANIYAR FASHIONS LAUNCHES EXCLUSIVE DESIGNER KURTI* ?\n?FABRICS- *Rayon14kg with digital patch *\n?Length – 46+\nRATE – 390\nWITH GST – 410\nTOTAL – 2867\nAARAV, ANTRA, BAANVI, BLUE BERRY, DESIGNER KURTI, DIGITAL PRINT, ELLENA, FIDA, FIONI, HAYA, HONEY, ICONIC, JINAAM, KAARA, KALYAN PRINTS, KARMA, KESSI, Kurties, LADIES FLAVOUR, LEO FASHION, MANYA, RAYON KURTI, RAYON KURTIS, Rayon printed\nSHRI VIJAY PRESENTS “ZISA”…VOL.1 Fabric Details:- Top :-CAMRIC COTTON 2.50MTR Bot :-pure cotton,3 MTR Dup :-Chiffon print,2.20MTR 11 designs Rate :-431\nSHAGUN SAACHI PRESENTS COTTON SIPLI LACE WORK RATE 525/-\nKALARANG ALANKAR VOL 8 DESIGNER PURE JAM SILK SUIT WHOLESALE\nin 12 ANGEL, AABHUSHAN, AANAYA, ABEERA, ADNAN LIBAS, AIR ZET COTTON, AMBICA, AMIRAH, AMYRA ANUBHA, Ashirwad, AUTOGRAPH, AYESHA TAKIA, BAALAR, BAHUBALI, BALAJI COTTON, BOTTOM SARARA EMBROIDED, Branded Suits, BRASO SUITS, charizma, CHIFFON, CIRCLE OF AMORE, COTTON PRINTED WITH WORK, COTTON SATIN DESIGNER SUIT, CYGNUS, DASTOOR, DEEPSY, DESIGNER SUITS, DFT ABHINAV, KALA FASHION, Salwar Kameez


Tinabangan Ako ni Jehova na Manompongan Sia\nAn Torrengbantayan—Pag-aadalan na Edisyon | Pebrero 1, 2006\nBASAHON SA Albanian Aleman Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Finnish Ga Griego Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Myanmar Norwegian Papiamento (Curaçao) Polish Portuguese Pranses Rarotongan Romanian Samoan Setswana Shona Silozi Sinhala Slovak Slovenian Sranantongo Swahili Tagalog Thai Tsonga Turkish Ukrainian Urdu Vietnamese\nISINAYSAY NI FLORENCE CLARK\nKapot ko an kamot kan sakong agom na grabe an kamatean. Bilang sarong Anglicano, namibi ako sa Dios na maomayan logod an sakong agom, asin nanuga ako na kun dai sia magagadan, hahanapon ko an Dios sagkod na manompongan ko sia. Dangan magigin saiya na ako.\nAKO namundag bilang si Florence Chulung kan Setyembre 18, 1937, sa Aboriginal Oombulgurii Community duman sa harayong rehion kan Kimberley Plateau sa Solnopan na Australia.\nMay maogmahon akong mga memorya kan sakuyang pagkaniaki kan mga aldaw na idto na mayong pinaghahaditan asin maogma. Hale sa pagmimisyon kan iglesia, nanodan ko an nagkapirang pundamental na bagay manongod sa Dios asin sa Biblia, alagad an sakong ina an nakapagtokdo sa sako kan Kristianong mga prinsipyo. Binabasa nia sa sako nin regular an Biblia, asin poon sa pagkaniaki, nagkaigwa ako nin hilig sa espirituwal na mga bagay. Hinangaan ko man an saro sa sakong mga inaon, na sarong misyonera sa saiyang iglesia. Aram ko sa sakuyang puso na gusto kong sumunod sa saiyang mga lakad.\nAn samuyang komunidad, na dating midbid bilang an Forrest River Mission, may probisyon para sa pag-eskuela poon sa enot na grado sagkod sa ikalimang grado. Duwang oras sana an samuyang klase kada aga. Nangahulogan ini na medyo limitado an sakong pormal na edukasyon, sarong bagay na ikinahadit kan sakong ama. Boot niang magkaigwa nin mas marahay na edukasyon an saiyang mga aki, kaya nagdesisyon sia na bayaan an Oombulgurri asin ibalyo an pamilya sa banwaan nin Wyndham. An aldaw kan samong paghale sarong mamondong aldaw para sa sako, alagad sa Wyndham, nahimo kong makapag-eskuela nin bilog na panahon sa suminunod na apat na taon, poon 1949 sagkod 1952. Nagpapasalamat akong marhay na pinapangyari kan sakong ama na makamit ko an edukasyon na iyan.\nSi Nanay nagtatrabaho sa lokal na doktor, asin kan magpondo na ako sa sakong pag-eskuela sa edad na 15, inalok ako kan doktor na ini nin trabaho bilang sarong nars sa ospital nin Wyndham. Maogma kong inako an alok, huli ta kan panahon na idto masakit maghanap nin trabaho.\nPakalihis nin pirang taon nakamidbid ko si Alec, sarong puti na paraataman nin hayop sa rantso. Kinasal kami kan 1964 sa banwaan nin Derby, kun saen regular akong nag-aatender sa Iglesia Anglicano. Sarong aldaw an mga Saksi ni Jehova nagbisita sa sakong harong. Sinabihan ko sinda na dai talaga ako interesado asin pinakiolayan ko sinda na dai na magbuelta. Alagad, igwa sindang sinabi na nakaintriga sa sako—may personal na ngaran an Dios, si Jehova.\n“Ano Dai Mo Kayang Magsadiring Mamibi?”\nKan 1965 nagpoon na magin masakit na marhay an buhay. An sakuyang agom tolong beses na naaksidente nin medyo seryoso—duwa sa saiyang kabayo asin saro sa saiyang kotse. Marahay sana ta naomayan sia sa mga pagkaaksidenteng ini asin nakabalik sa trabaho. Minsan siring, dai nahaloy naaksidente na naman sia sa kabayo nia. Ngonyan, nagsapo sia nin grabeng tama sa payo. Kan ako umabot sa ospital, sinabihan ako kan doktor na magagadan na an sakong agom. Biyo akong nalunosan. Pinakiolayan nin sarong nars an lokal na padi na dumanan ako, alagad sinabi nia: “Bako ngonyan. Maduman ako sa aga!”\nBoot ko na nasa kataed ko an padi tanganing mamibi kaiba ko asin sinabi ko ini sa madre. Sinabi nia: “Anong problema mo? Ano dai mo kayang magsadiring mamibi?” Kaya pinonan kong mamibi sa mga rebulto kan samong iglesia para sa tabang—alagad daing nangyari. Garo baga talagang magagadan na an sakong agom. Naisip ko,‘Paano ko maaatubang an buhay kun magadan an sakong agom?’ Nahahadit man ako para sa sakong tolong aki—si Christine, si Nanette, asin si Geoffrey. Ano an magigin buhay ninda kun mayo sindang ama? Marahay sana ta pakalihis nin tolong aldaw napagmata an sakong agom, asin sia ikinaluwas kan Disyembre 6, 1966.\nMaski ngani narahayan sia, an sakuyang agom nagkaigwa nin danyos sa hotok. Nawara an iba sa saiyang memorya asin nagkaigwa sia ngonyan nin tendensiang magin madahas saka madalion na magbago an timplada kan saiyang payo. Nasakitan siang makiiba sa mga aki asin nagin sobra kaagresibo kun dai sinda minahiro siring sa mga adulto. Masakit an pag-ataman sa saiya. Kaipuhan kong gibohon an haros gabos na bagay para sa saiya. Tinokdoan ko pa ngani sia na magbasa asin magsurat giraray. An sakit sa pag-ataman sa saiya mantang inaasikaso ko an iba pang pampamilyang mga gibohon nagkaigwa nin grabeng epekto, asin nagkahelang ako nin nervous breakdown. Pitong taon poon kan maaksidente an sakong agom, nagkaoyon kami na magbulag nguna tanganing makabalik an marahay kong salud.\nIiniba ko an mga aki asin buminalyo ako patimog sa siudad nin Perth. Bago kan pagbalyong ini, an sakuyang tugang na babae nagpoon na mag-adal sa Biblia kairiba kan mga Saksi ni Jehova sa Kununurra, sarong sadit na banwaan sa Solnopan na Australia. Ipinaheling nia sako an sarong retrato sa librong An Katotoohan na Minagiya Pasiring sa Buhay na Daing Sagkod, * na naglaladawan kan panuga kan Biblia na sarong paraisong daga. Sa librong ini, ipinaheling pa nia sako na an Dios may ngaran, si Jehova, asin ini nakaakit sa sako. Palibhasa an mga bagay na ini dai man lamang sinasabi sa sako sa sakong iglesia, nagdesisyon ako na apodan sa telepono an mga Saksi ni Jehova oras na may istada na ako sa Perth.\nMinsan siring, medyo nag-alangan akong kontakon sinda. Dangan sarong banggi, may nagtimbre. Duminuman sa pinto an sakong aking lalaki asin dali-daling nagbalik sa sako, na nagsasabi, “Nanay, an mga tawong sinabi mo na aapodan mo sa telepono uya na.” Medyo nabigla ako asin sinabi ko, “Sabihon mo na mayo ako digdi!” Alagad nagsimbag sia, “Aram mo na dai ako dapat na magputik, Nanay.” Huli ta napasupog, inatubang ko an mga nasa pinto. Mantang tinataratara ko an mga nagdalaw, nariparo ko an pagngalas sa saindang lalauogon. Napaduman sinda na an tuyo an dating nag-iistar, na huminale na. Pinadagos ko sinda dangan pinaoranan ko sinda nin mga hapot asin nakakakontentong mga simbag hale sa Biblia an inako ko.\nKan suminunod na semana, nagpoon akong mag-adal sa Biblia nin regular kaiba kan mga Saksi, gamit an librong An Katotoohan na Minagiya Pasiring sa Buhay na Daing Sagkod. Pinukaw giraray kan pag-adal an sakong pagkamoot sa espirituwal na mga bagay. Pakalihis nin duwang semana nag-atender ako sa Memorial kan kagadanan ni Cristo Jesus. Nagpoon na akong umatender sa mga pagtiripon kada Domingo, asin dai nahaloy nag-aatender naman ako sa mga pagtiripon sa laog kan semana. Pinonan ko man na ipaabot sa iba an sakong mga nanonodan. Nadiskobre ko na an pagtabang sa iba na makanood kan mga katotoohan sa Biblia nakaparahay sa sakong mental asin emosyonal na salud. Pakalihis nin anom na bulan nabautismohan ako sa sarong pandistritong kombension sa Perth.\nMantang nag-ooswag ako sa espirituwal, nasabotan ko an pagmansay ni Jehova sa pagigin sagrado kan pag-agoman, pati na an prinsipyo sa Biblia na manonompongan sa 1 Corinto 7:13, na nagsasabi: “An babae na igwa nin agom na lalaki na dai nin pagtubod, pero minaoyon ini na mag-erok sa kaibanan nia, dai nia pagbayaan an saiyang agom na lalaki.” An tekstong ini an nagin dahelan na balikan ko si Alec.\nAn Pagbalik sa Derby\nNakapuli ako sa Derby kan Hunyo 21, 1979, matapos an labing limang taon na pagkasuhay ko sa sakong agom. Siempre, nag-aalangan an pagmate ko asin iniisip-isip ko kun ano an saiyang magigin reaksion sa pagbalik ko. Nasorpresa ako ta maogmahon siang marhay na nagbalik ako saiya, minsan ngani nagpahayag sia nin pagkadesganar huli ta nagin saro ako sa mga Saksi ni Jehova. Isinuherir nia tolos na mag-atender ako sa saiyang iglesia, na dati kong pinag-aatenderan bago ako nagduman sa Perth. Ipinaliwanag ko na dai ko magigibo iyan. Pinagmaigotan kong marhay na irespeto an saiyang pagkapayo asin ginibo ko an pinakamakakaya ko bilang sarong Kristianang agom. Prinobaran kong ipakipag-olay sa saiya an manongod ki Jehova asin sa Saiyang marahayon na mga panuga sa ngapit, alagad bako siang interesado.\nPero, pag-abot nin panahon, bako sanang inako ni Alec an bago kong paagi nin pamumuhay kundi tinabangan naman nia ako sa pinansial tanganing makaatender ako sa mga kombension asin asamblea, siring man sa mga pagtiripon kada semana. Nagpasalamat ako nin marhay kan bumakal sia nin sarong kotse—sarong mahalagang gamit sa harayong parteng ini kan Australia—na magagamit ko sa Kristianong ministeryo. An mga tugang na lalaki asin babae, kaiba an paraataman sa sirkito, parateng nakikidagos nin pirang banggi sa samuyang harong. Pinangyari kaini na mamidbid ni Alec an nagkapirang Saksi, asin garo nagugustohan nia na makaibanan sinda.\nAn Pagmate Ko Garo Ako si Ezequiel\nIkinaogma ko an pagbisita kan mga tugang na lalaki asin babae, alagad may inatubang akong kadepisilan. Ako sana an Saksing residente sa banwaan nin Derby. An pinakaharaning kongregasyon yaon sa Broome, mga 220 kilometros an rayo. Kaya nagdesisyon ako na gibohon an sakong pinakamakakaya na ikalakop an maogmang bareta. Sa tabang ni Jehova, naorganisar ko an sadiri ko asin nagpoon akong magpatotoo sa harong-harong. Nagin depisil sako an gibohon na ini, alagad pirme kong pinapagirumdom an sakong sadiri kan mga tataramon ni apostol Pablo: “Igwa ako kan kosog para sa gabos na bagay huli sa saiya na nagtatao nin puersa sa sako.”—Filipos 4:13.\nDai ikinaogma kan lokal na klero an sakuyang ginigibo, nangorogna an pagpapatotoo ko sa mga kapwa ko Aborigen. Binalo nindang takoton ako asin papondohon an sakong paghuhulit. An saindang oposisyon nagpangyari sana sako na orog na magin determinado na magpadagos, asin regular kong ipinamibi ki Jehova na tabangan ako. Parate kong nagigirumdoman an pamparigon sa boot na mga tataramon na itinao ki Ezequiel: “Uya! Ginibo ko an saimong lalauogon na siring nanggad katagas sa saindang lalauogon asin an saimong angog na siring nanggad katagas sa saindang angog. Siring sa brilyante, na mas matagas pa sa gapong kiskisan, ginibo ko an saimong angog. Dai ka dapat na matakot sa sainda, asin dai ka dapat na mangirhat sa saindang lalauogon.”—Ezequiel 3:8, 9.\nSa nagkapirang okasyon, duwang lalaki hale sa sarong grupo nin mga iglesia an ruminani sa sako mantang ako namamakal. Pinag-olog-olog ninda ako sa makosog asin maribok na paagi, na pirit na kinukua an atension kan ibang mga namamakal. Pinabayaan ko sana sinda. Sarong beses, mantang nagsasagibo ako nin pagdalaw liwat sa sarong interesado, an ministro kan lokal na iglesia duminatong asin pinagsahotan ako na dai nagtutubod ki Jesus. Inagaw nia an Biblia sa sakong kamot, yinugyug idto sa atubangan kan sakong lalauogon, dangan isinuso iyan sa sakong kamot. Mantang deretso ko siang hineheling sa mga mata, mahoyo alagad marigon kong kinotar an Juan 3:16 asin sinegurado ko sa saiya na ako may pagtubod ki Jesus. Napula sia sa sakong kompiadong simbag asin huminale na mayo na nin sinabi.\nNaogma akong maghulit sa mga Aborigen sa lugar nin Derby. Binalo kan sarong lokal na padi na pogolan ako na maabot an mga tawo sa sarong partikular na komunidad, alagad ibinalyo sia. Sa siring, napaabotan ko sinda kan mensahe sa Biblia. Gustohon kong magin misyonera siring kan sakong inaon, asin ngonyan ginigibo ko an trabaho kan misyonera, na tinatabangan an iba na makanood manongod sa Tataramon nin Dios. Dakol sa mga Aborigen an nagpaheling nin marahay na reaksion sa sakong paghuhulit, asin nakapoon ako nin nagkapirang pag-adal sa Biblia.\nNakakamate kan Sakong Espirituwal na Pangangaipo\nSa laog nin limang taon, ako sana an Saksi ni Jehova sa Derby. Nadepisilan akong magdanay na makosog sa espirituwal na mayo kan pamparigon sa boot gikan sa regular na mga pagtiripon kaiba nin kapwa mga parasamba. Sa sarong okasyon, nadedesganar nanggad ako kaya naghale nguna ako na dara an kotse. Kan makapuli ako kan pabanggi na, an sarong tugang na babae asin an saiyang pitong aki yaon duman na naghahalat sa sako. Nagdara sinda nin suplay nin literatura para sa sako hale sa kongregasyon sa Broome, dakol na kilometro an rayo. Magpoon kaidto, an tugang na babaeng ini, si Betty Butterfield, nag-areglar na makaduman sa Derby sarong beses kada bulan asin iniibanan ako sa bilog na katapusan kan semana. Magkaibanan kaming naghuhulit dangan nag-aadal sa An Torrengbantayan sa sakong harong. Minaduman man ako sa Broome sarong beses kada bulan.\nMatinabang na marhay an mga tugang sa Broome asin kun minsan minaduman sinda sa Derby minsan harayo tanganing tabangan ako sa paglilingkod sa langtad. Sinasadol ninda an siisay man na tugang na lalaki o babae hale sa ibang mga banwaan na maagi sa Derby na bisitahon ako asin makiiba sa sako sa ministeryo. An mga biaherong ini nagdadara man sa sako nin mga rekording nin mga pahayag publiko. An iba nakikiiba sa sako sa pag-adal kan An Torrengbantayan. An halipot na mga pagbisitang ini nakakaparigon na marhay sa boot.\nDakol Pang Tabang an Maabot\nSa laog nin nagkapirang taon, dugang pang pampakosog an inako ko kan si Arthur asin Mary Willis, sarong retiradong mag-agom hale sa timog na parte kan Solnopan na Australia, minaabot sa pagtabang sa sako sa laog nin tolong bulan sa medyo malipot na mga panahon. Si Tugang na Willis an namamayo sa kadaklan na pagtiripon asin nangengenot sa ministeryo sa langtad. Iriba kaming nagbibiahe pasiring sa mas puerang mga parte kan Kimberley Plateau, na binibisita an mga rantso nin baka sa hararayong lugar na ini. Sa kada paghale kan mag-agom na Tugang na Willis, namamatean ko an grabeng kakulangan sa sakong buhay.\nSa katapustapusi, sa katapusan kan 1983, naresibi ko an maogmang bareta na an sarong pamilya—si Danny asin Denise Sturgeon asin an saindang apat na aki—maabot tanganing mag-istar sa Derby. Kan umabot na sinda, nagkaigwa na kami nin regular na mga pagtiripon kada semana asin iribang nakapaglilingkod sa langtad. Sarong kongregasyon an naorganisar kan 2001. Ngonyan, an Derby igwa na nin sarong makosog na kongregasyon na may 24 parahayag kan Kahadean, may duwang magurang asin sarong ministeryal na lingkod na nangangataman nin marhay sa samo sa espirituwal. Kun minsan, minaabot sa 30 an nag-aatender sa samong pagtiripon.\nKun ginigirumdom ko an nag-aging mga taon, napapaogma an sakong puso na maheling kun paano ako tinabangan ni Jehova na mapaglingkodan sia. Maski ngani an sakong agom dai pa nakikiiba sa sako sa pagtubod, padagos siang nagsusuportar sa sako sa ibang paagi. Limang miembro kan sako mismong pamilya an nagin bautisadong mga Saksi—an duwa kong aking babae, an duwa kong makoapo, asin an saro kong sobrina. Dugang pa, an nagkapira sa sakong mga paryente nakikipag-adal na sa Biblia sa mga lingkod ni Jehova.\nNagpapasalamat nanggad ako huli ta tinabangan ako ni Jehova na manompongan sia. Determinado akong magin saiya sagkod lamang.—Salmo 65:2.\n^ par. 14 Ipinublikar kan Mga Saksi ni Jehova alagad dai na iniimprenta ngonyan.\n[Mapa/Mga Ritrato sa pahina 15]\nKanggaro asin lyrebird: Lydekker; koala: Meyers\n[Ritrato sa pahina 14]\nNagtatrabaho bilang sarong nars sa ospital nin Wyndham, kan 1953\nAn Kongregasyon nin Derby, kan 2005\nI-share I-share Tinabangan Ako ni Jehova na Manompongan Sia\nKuarta Asin Moral—Sarong Leksion na Makukua sa Kasaysayan\nTunay na Prosperidad sa Bagong Kinaban nin Dios\nTampok na mga Kabtang sa Libro nin Nehemias\nArogon an Pagpapasensia ni Jehova\n‘Patotoo sa Gabos na Nasyon’\nText Mga opsiyon sa pag-download AN TORRENGBANTAYAN—PAG-AADALAN NA EDISYON Pebrero 1, 2006\nI-share I-share AN TORRENGBANTAYAN—PAG-AADALAN NA EDISYON Pebrero 1, 2006\nAN TORRENGBANTAYAN—PAG-AADALAN NA EDISYON Pebrero 1, 2006


ginamit marmol panga pandurog teknolohikal na suporta\n2020-8-19 · 2020-8-19 · â– sa £ Á â– alipin Î Á â– San > Á â– balakyot !? Á ay Q? Á â– kayamanan [email protected] Á â– kilala ôD Á â– pasimula ÂM Á â– pagtuturo ›W Á â– ibabaw ïX Á â– atas Á_ Á â– ibon *e Á â– sinumang ~f Á â– tunguhin ›m Á â– baga o Á ...\nAng serye ng HST na solong silindro na pandurog na may sistema na hinihimok ng haydroliko ay isang uri… tindig ng metal (Mga metal at Pagmimina) Disenyo at manufacturing pakinabang ng panga pandurog.


Tutwiler Community EducationDr. Sister Ann Brooks Archives - Mississippi Catholic\nTag Archives: Tutwiler Community EducationDr. Sister Ann Brooks


Home / Camarines Sur / Drugs / Naga City / News / Shabu / P300,000 na shabu, dakop sa buy bust sa Naga City\nP300,000 na shabu, dakop sa buy bust sa Naga City\nBicol Standard Newspaper Friday, April 13, 2018 Camarines Sur, Drugs, Naga City, News, Shabu\nRetrato hale sa PDEA Cam Sur\nNAGA CITY 4/13/18 (Bicol Standard) -- An carculo kan Philippine Drug Enforcement Agency (PDEA) Camarines Sur, maabot sa kantidad P300,000.00 an valor kan shabu na nacompiscar ninda sa buy-bust operation kasubagong alas 4:32 nin hapon.\nBase sa report, an team kan PDEA pinanginotan ni Agent Vidal DC Bacolod, katuwang an Naga City Police Office, asin iba pa, sa lindong kan supervision ni PDEA Acting Regional Director Christian O. Frivaldo.\nNa-arrestar ninda si Jerry Cornel y Agunos asin Axl Jordan Chavez y Coral, sa Zone 4, Barangay Triangulo, sa buy-bust operation na ini.\nNakua sa poder kan mga suspechado an 2ng pidasong heat sealed plastic bag asin 1 pidaso nin plastic sachet na may laog nin puti na pulbus,na pig tutubodan na shabu na may gabat na poco mas o menos 50 gramos.\nNarecover man kan mga tawohan kan PDEA an ginamit na buy bust money na ginamit sa operasyon.\nAn mga suspechado yaon ngonian sa poder kan PDEA Camarines Sur para sa magkakanigong disposisyon.\nP300,000 na shabu, dakop sa buy bust sa Naga City Reviewed by Bicol Standard Newspaper on Friday, April 13, 2018 Rating: 5


Sailboat rental Formentera & Sailboat Charter - Click&Boat\nCharter sailboat Formentera\nSailboat Beneteau Oceanis Clipper 311 10m.\nFrom 1,556 € per day\nSailboat Turgut Uysaler Gulet 20m.\nCharter a sailing boat in IbizaCharter a sailing boat in MallorcaHire a boat in Valencia without a license Yacht Charter Without License Formentera & Rental Rent a pontoon boat at the best price Houseboat charter without a license\nYou are interested in other yachts than Sailboat in Formentera?


Conversational Intelligence - Audiobook | Audible.com\nBy Mr. J. A. Ball on 06-08-18\nBy Saji on 10-18-17


Bicol!ano?: Taung 2011: Numero Uno sa Nacional Board Exams, Bicolano\nTaung 2011: Numero Uno sa Nacional Board Exams, Bicolano\n2011 Civil Engineering, Mechanical Engineering, Electrical Engineering, and Accountancy national board exams.. Mga numero uno guican sa mga colegio asin universidad sa Bicol (Sorsogon State College, Catanduanes State College, asin Ateneo de Naga University).\nNgonian na nagpuon na an 2012, napapanahon na tauan nin honra an mga universidad asin colegio sa Bicol na nagproducir nin mga topnotcher o numero uno sa manlaen-laen na nacional board exams. Orog na sa mga topnotcher na ini:\nElectrical Engineering Topnotcher (April 2011 exam results)\n1. Jhonrey Layosa Aguirre (Sorsogon State College) - 89.65\nMechanical Engineering Topnotchers (September 2011 exam results)\n1. Joseph Cyril Ramirez Gredońa (Sorsogon State College) - 92.70\n2. Daniel Espinar Forteza (Sorsogon State College) - 92.65\nAccountancy Topnotcher (October 2011 exam results)\n1. Jerome Mariscal Austria (Ateneo de Naga University) - 94.00\nCivil Engineering Topnotchers (November 2011 exam results)\n1. Benjie Talan Pantino (Catanduanes State Colleges) - 98.05\n2. Benjames Tenerife Go (Catanduanes State Colleges) - 97.35\n3. Jerwin De Leon Rendon (Catanduanes State Colleges)- 97.00\nAn mga baretang ini nagpapahiling nin tolong (3) pagbabago sa realidad nin educacion terciario sa nacion. Logod man cabaing caini an mga manonongod na pagbabago sa satong camangnuhan asin catibaadan sa condicion can education sa satong region Bicolandia.\n(1) Enot, an listahan na ini nagpapatotoo na an calidad nin educacion sa provincia uminangat na, orog na sa Bicol. Dae na caipuhan magpa-Manila para macacua nin marhay asin masasarigan na educacion. Nasa satong lugar na an binivistong marhay na colegio asin universidad sa nagcacapirang lado arog can Engineering.\n(2) Icadua, sa luas can mga major na ciudad arog can Manila asin Quezon sa Luzon, asin Naga y Legazpi sa Bicol, may mga nagtatalubong mga lugar na nagtatao nin educacion calidad, arog can Sorsogon asin Catanduanes. Sarong marhay na bareta para mapugolan an rapidong urbanizacion.\n(3) Icatolo, an paglatao can mga publicong colegio sa mga nangengenotang escuelajan na may mga topnotchers sa nacional board exams nagpapahiling na nawara na an daculang ultanan can publico asin privadong escueljan. Caidto, cun may cuarta ca man lang, sa privadong colegio o universidad ca na ta marhay an tucdo asin facilidad. Ngonian, sa facilidad na lang nagcacarayo an publico sa privadong escuelajan. Sa tucdo, nacacalamag na an mga publicong colegio.\nArog can sabi-sabi, nasa estudiante 'yan. Afuera sa personal asin economicang rasones, baca iguang sociological na explicacion cun tano nagnumero uno an mga Bicolano sa taung 2011. Ini nangangapudan nin sarong pag-aadal.\nSa ngonian, icelebrar ta an pagigin numero uno can mga Bicolano.\nPosted by Menandro Abanes at 10:32 PM\nLabels: accountancy, ateneo de naga university, Bicolano, board exams, catanduanes state colleges, civil enginnering, electrical engineering, numero uno, sorsogon state college\nTaung 2011: Numero Uno sa Nacional Board Exams, Bi...


Page 142 - Giagonigroup | Creative Home Design Inspiration Inspiration Of Sonneman Lighting On 2019. Inspiration Of Small Computer Desk On 2019. Inspiration Of Types Of Countertops On 2019.\nbest home design ideas, like Inspiration Of Sonneman Lighting On 2019. Inspiration Of Small Computer Desk On 2019. Inspiration Of Types Of Countertops On 2019. Inspiration Of Reimage License Key On 2019. Inspiration Of Glass Table Tops On 2019. Inspiration Of Loveseat Sleeper On 2019.\n17+ Inspiration Of Sonneman Lighting On 2019\n17+ Inspiration Of Small Computer Desk On 2019\n17+ Inspiration Of Types Of Countertops On 2019\n17+ Inspiration Of Reimage License Key On 2019\n17+ Inspiration Of Glass Table Tops On 2019\n17+ Inspiration Of Loveseat Sleeper On 2019


Emilio Hidalgo, SA. Jerez de la Frontera. Cadiz | spain.info Nederland\nVan Maandag tot Vrijdag Van 09:00 tot 14:00


Bank of Commerce Foreclosed Property ( Residential Condominium Parking ) in B46, The Steps Condominium, 8Th Sto. Domingo Place, Cluster 1 Bldg., Biak Na Bato... | ForeclosurePhilippines.com\nHome » Classifieds » Metro Manila » Quezon City » Bank of Commerce Foreclosed Property ( Residential Condominium Parking ) in B46, The Steps Condominium, 8Th Sto. Domingo Place, Cluster 1 Bldg., Biak Na Bato…\nProperty location: B46, The Steps Condominium, 8Th Sto. Domingo Place, Cluster 1 Bldg., Biak Na Bato Cor. Calamba St., Brgy. Sto. Domingo, Quezon City, Metro Manila\nTCT/CCT No: 004-2014019094


RSVP Events – Buddies Online Toastmasters Club\nLogin to Sign Up for Roles or View Agenda Saturday April 17, 2021 12:50 PM to 2:30 PM Show in my timezone We meet every Saturday 1PM UTC in Zoom (https://zoom.us/j/591440460) President: Kannan Sankara Sergeant At Arms: Lincoln Feris RSVP [Read More]\nLogin to Sign Up for Roles or View Agenda Saturday April 24, 2021 12:50 PM Show in my timezone This is the Buddies way of providing newcomers with more speaking opportunities at the end of each month. There are [Read More]\nLogin to Sign Up for Roles or View Agenda Saturday May 1, 2021 12:50 PM to 2:30 PM Show in my timezone We meet every Saturday 1PM UTC in Zoom (https://zoom.us/j/591440460) President: Kannan Sankara Sergeant At Arms: Lincoln Feris RSVP [Read More]\nLogin to Sign Up for Roles or View Agenda Saturday May 8, 2021 12:50 PM to 2:30 PM Show in my timezone We meet every Saturday 1PM UTC in Zoom (https://zoom.us/j/591440460) President: Kannan Sankara Sergeant At Arms: Lincoln Feris RSVP [Read More]\nLogin to Sign Up for Roles or View Agenda Saturday May 15, 2021 12:50 PM to 2:30 PM Show in my timezone We meet every Saturday 1PM UTC in Zoom (https://zoom.us/j/591440460) President: Kannan Sankara Sergeant At Arms: Lincoln Feris RSVP [Read More]\nRegular Meeting - May. 8\nRegular Meeting - May. 15\nRegular Meeting - May. 22\nRegular Meeting - May. 29\nRegular Meeting - Jun. 5\nRegular Meeting - Jun. 26


Tag: Cartoons: Rai Italia - Cinema Clássico Online\nTAG ► CARTOONS: RAI ITALIA Página Da Tag\nSANDOKAN – SANDOKAN O TIGRE DA MALÁSIA – 1998 2000 E 2004\nTHE MAMBO KINGS - OS REIS DO MAMBO - 1992\nTHE DEADLY TRACKERS - FÚRIA DE SANGUE - 1973\nLA GRANDE GUERRA - A GRANDE GUERRA - 1959\nTHE MUSIC MAN - VENDEDOR DE ILUSÕES - 1962\nPROJECT U.F.O. - PROJETO U.F.O. - 1° TEMPORADA - 1978\nTHE INCREDIBLE HULK - O INCRÍVEL HULK - 3° TEMPORADA - 1979 A 1980\nTHE BEARY FAMILY - FAMÍLIA URSO - 1968 A 1972


Page 13 - Giagonigroup | Creative Home Design Inspiration Inspiration Of Sliding Door Blinds On 2019. Inspiration Of Front Door Colors On 2019. Inspiration Of Floating Desk On 2019.\nbest home design ideas, like Inspiration Of Sliding Door Blinds On 2019. Inspiration Of Front Door Colors On 2019. Inspiration Of Floating Desk On 2019. Inspiration Of Brick Veneer On 2019. Inspiration Of Dog Bed On 2019. Inspiration Of Hotel Collection Bedding On 2019.\n17+ Inspiration Of Sliding Door Blinds On 2019\n17+ Inspiration Of Front Door Colors On 2019\n17+ Inspiration Of Floating Desk On 2019\n17+ Inspiration Of Brick Veneer On 2019\n17+ Inspiration Of Dog Bed On 2019\n17+ Inspiration Of Hotel Collection Bedding On 2019


Kinamumugtakan kan Iriga\nTagboan: 13°25′23″N 123°24′44″E Tagboan: 13°25′23″N 123°24′44″E\n65,261 votantes (9 Mayo 2019)\nAn Syudad nin Iriga sarong ikaapat na klaseng syudad sa probinsya kan Camarines Sur sa Filipinas. Namumugtak ini 400 kilometro sa sur-subangan kan syudad nin Manila, 37 kilometro sa sur kan Syudad nin Naga asin haros 67 kilometro sa norte kan Syudad nin Legazpi. Kataid kaini an mga banwaan nin Ocampo asin Sagñay sa norte; an mga banwaan kan Baao, Nabua asin Bato sa sulnopan; an banwaan kan Buhi sa subangan, anas sa Camarines Sur; sagkod an banwaan nin Polangui, Albay sa habagatan.\nAn syudad may designadong zip code na 4431. Susog sa sensus kan 1 Mayo 2020, igwa ining 114,457 katawong nag-eerok sa 21,717 kaharongan kaini. An sukol kan syudad iyo 137.35 kilometro kwadrado.\nNagin syudad ini kan Setyembre 3, 1968. An presenteng alkalde kan syudad iyo si Madelaine Yorobe Alfelor.\n4 Mga istasyon kan radyo\nAn selyo kan syudad nin Iriga\nNababanga an Iriga sa 36 barangay.\nNamamanwaan[baguhon | baguhon an source]\nInaapod na Irigueños an namamanwaan kan Iriga na nagtataram nin Rinconada Bikol asin Bikol Sentral sagkod Tagalog. An mga katutubò nin Agta nagtataram nin ibang tataramon alagad diit-diit nang nalilingawan kan mga bàgong tubò.\nNagkapira sa mga namamanwaan kan Iriga na nagtaong onra digdi iyo sinda Nora Aunor, Eddie Ilarde, Leila de Lima, Kristian Cordero asin iba pa.\nMga istasyon kan radyo[baguhon | baguhon an source]\nDZAL-AM/DZIR 954 kHz (Audiovisual Communicators, Inc.)\nDZCX 1260 kHz (Mareco Broadcasting Network)\nDZKI 1332 kHz (Radio Philippines Network)\nDZCB-AM 1485 kHz (Audiovisual Communicators, Inc.)\nDWGA-AM 1584 kHz (Antonio V. Barreiro Jr. Foundation)\nSimbahan nin San Antonio de Padua\nAn groto nin Lourdes\nSarong dakulang otel sa sentro kan syudad\nIriga Central Terminal\nAn simbahan nin Iglesia Ni Cristo\nSimbahan kan San Antonio de Padua\nAn lumang City Hall kan Syudad kun Banggi\nBukid Iriga/ Asog\nIriga City Marker\nSarong suanoy na harong sa Barangay San Isidro\nAn Wikimedia Commons igwa nin medya dapit sa Iriga.\nAn Wikivoyage igwang saróng giyang panbiyahe para sa Iriga.\nuGat: Iriga Community Blog\nIriga City Community News\nDownload or Listen to "Beautiful City of Iriga" by Noel Cabangon\nKinua sa "https://bcl.wikipedia.org/w/index.php?title=Iriga&oldid=223376"\nHuring binago an pahinang ini kaitong 29 Disyembre 2021, alas 17:35.


Former president – Radio Santa Cruz\nOctober 31, 2011 Begins, Detected this weekend, Former president, In routine examinations, In sao paulo, Luiz inacio lula da silva (2003-2010), On monday, Syrian-lebanese hospital, Treatment for a larynx tumor\n6 Brasilia, Oct 31. -Former President Luiz Inacio Lula da Silva (2003-2010) on Monday begins, at the Syrian-Lebanese Hospital in\n6 Tegucigalpa, May 30. -Former President Manuel Zelaya, general coordinator of the National Front for Popular Resistance (FNRP), said he


Ogitchida Kwe's Book Blog : Release Tour : The Flip by K.L. Montgomery #Giveaway!\nRelease Tour : The Flip by K.L. Montgomery #Giveaway!


The Victory Ring | BlueStone.com\nProduct code 028943-5793400\nSelected Product: The Victory Ring\nRs. 3,462/- Rs. 4,616/-\nWeekend Rings, White Rings, 18k Rings, Diamond Rings, Romance Rings, Women Rings, Gift Rings, Light Weight Jewellery Rings, Akshaya Tritiya Rings, Gold Rings, Fashion Rings, Workwear Rings


MARSEILLE. CARTA DE PEDRO GANCEDO A JOSE ANTONIO DURAÑONA, NOTIFICANDOLE ALGUNOS DATOS DE SUS SOBRINOS QUE ACABA DE RECIBIR DE SUS PADRES.\nDescripción: MARSEILLE. CARTA DE PEDRO GANCEDO A JOSE ANTONIO DURAÑONA, NOTIFICANDOLE ALGUNOS DATOS DE SUS SOBRINOS QUE ACABA DE RECIBIR DE SUS PADRES.\nSignatura: LEG 285 DOC 13 ARCH 19


NVIDIA Quadro M520 vs NVIDIA Quadro M5000M vs NVIDIA Quadro M3000M\nNVIDIA Quadro M520 NVIDIA Quadro M5000M NVIDIA Quadro M3000M\nKerntakt 756 - 1019 (Boost) MHz 962 - 1051 (Boost) MHz 1050 MHz\nMax. Speichergröße 1024 MB 8192 MB 4096 MB\nAverage Benchmarks NVIDIA Quadro M3000M → 239% n=35\nlog 16. 06:51:11\n#8 getting avg benchmarks for device 7710 +0.043s ... 0.094s\n#12 getting avg benchmarks for device 6507 +0.004s ... 0.117s\n#15 min, max, avg, median took s +0.047s ... 0.172s\n#17 Got 255 rows for game benchmarks. +0.019s ... 0.191s\n#19 got data and put it in $dataArray +0.004s ... 0.195s\n#20 benchmarks composed for output. +0.02s ... 0.215s


40 Community Highlights: History of Tea to Biology of Frogs. Cultural Festivals to Fundraisers. | Hilltown Families


Naga Mayor Nelson Legacion is bored in quarantine | Politiko Bicol Region\nNaga Mayor Nelson Legacion is bored in quarantine\nNaga Mayor Nelson Legacion is sticking to his home quarantine after visiting Manila, but he is challenged by bouts of boredom.\nIn a Facebook post, Legacion said he has become bored on his 4th day of isolating himself.\nWhile he is working from home, he could not do all that he wants to.\nBut he understands that he has to remain at home and do the right thing for his family and his colleagues.\nHe will just continue to finish on work while he stays at home, he said.\nBoring asin mondo ? na an sakong namamatean sa ika-4 na aldaw kan sakuyang pagkwarantina.\nDae makabwelo sa pagtrabaho asin dae makaatinder sa mga importanteng kalakawan, alagad kaipuhan niatong pagtiosan ta ini an dapat asin tamang guibohon para sa seguridad kan sakuyang mga nakakaibanan asin nakakasalamuha sa aroaldaw.\nBoring asin mamundo pero payt man guiraray ta ngaring matapos an mga kayang tapuson na trabaho dawa na yaon sa kwarantina.\nGOOD MORNING, NAGA! ?,” Legacion posted.\nMayor Nelson LegacionNagaquarantine